Kresala Zineklubaren Iraileleko programazioa

Abuztua amaitzearekin bat Kresala zineklubak denboraldi berriari irekiera emango dio. Ikasturte oso berezia izango dena, 50 urte beteko bait dira zinekluba martxan jarri zenetik. Baina oraindik ezin dugu askorik kontatu, gauza bakarra oraingoz, prestatu 2022a ahaztezina bizitzeko.

Abuztuaren 31an hasiko dugu Dag Johan Haugerud zuzendariaren Barn filma norvegiarra izango dugu. 2019-ko film hau Cuidado con los Niños bezala ezagun egin zen gure artean eta nerabeen arteko liskar batek izan ditzakeen ondorio lazgarriez dihardu.

BARN

Barn (2019) 150 min. Norvegia.

Zuzendaritza: Dag Johan Haugerud.

Gidoia: Dag Johan Haugerud.

Argazkilaritza: Øystein Mamen.

Musika: Arnaud Fleurent-Didier, Peder Kjellsby.

Aktoreak: Jan Gunnar Røise, Thorbjørn Harr, Brynjar Bandlien, Andrea Bræin Hovig, Hans Olav Brenner, Henriette Steenstrup, Trine Wiggen, Adam Pålsson.

Drama

Eskolako jolas-ordu batean Lykkek, Alderdi Laboristako kide baten 13 urteko alabak, bere gelako Jamie, eskuineko politikari baten semea zauritzen du. Beranduago, Jamie hospitalean hiltzen denean, gertatutakoaren bertsio ezberdinek jada egoera zaila eta traumatikoa dena okerragotuko dute. Jolas soil bat izan zen? Livek, eskolako zuzendari eta Jamie-ren aitaren maitale denak indarra beharko du bai bere emozioei baita egoera larrian dagoen komunitateari aurre egiteko.

Irailaren 7an elkartuko gara berriz. Egun honetan thriller frantses bat izango dugu Seules les Bêtes. Bertan zuzendariak atalez atal pertsonaia desberdinen ikuspuntuak jorratuko ditu filmaren amaieran historia guztia azaleratu arte.

SEULES LES BÊTES

Seules les bêtes (2019) 117 min. Frantzia.

Zuzendaritza: Dominik Moll.

Gidoia: Gilles Marchand, Dominik Moll.

Argazkilaritza: Benedikt Schiefer.

Musika: Patrick Ghiringhelli.

Aktoreak: Denis Menochet, Valeria Bruni Tedeschi, Laure Calamy, Nadia Tereszkiewicz, Damien Bonnard, Bastien Bouillon, Guy Roger ‘Bibisse’ N’Drin.

Intriga/Drama

Emakume bat desagertu egiten da. Elur-ekaitz baten ostean, bere autoa herrixka baterako bidean agertzen da. Poliziak nondik hasi ez dakien bitartean, desagerpenari lotuta diruditen bost persona agertzen dira. Hauetako bakoitzak bere sekretua dauka ezkutuan.

Zinemaldiaren aurretik 14ean izango dugu elkarrekin zinemaz gozatzeko aukera. Planta Permanente filma argentinarrarekin, Zinemaldiko 6. koprodukzio foroan proiektu onenaren saria jaso zuen eta iazko Huelvako zinemaldian filma onenaren saria.

PLANTA PERMANENTE

Planta Permanente (2019) 78 min. Argentina.

Zuzendaritza: Ezequiel Radusky.

Gidoia: Ezequiel Radusky, Diego Lerman.

Argazkilaritza: Lucio Bonelli.

Musika: Maximiliano Silveira.

Aktoreak: Liliana Juarez, Rosario Bléfari, Verónica Perrota, Sol Lugo, Vera Nina Suárez.

Drama

Lilak eta Marcelak betidanik egiten dute lan garbitzaile gisa estatuko bulego batean. Inork ez bezala ezagutzen dituzte beren bazterrak. Bizirauteko modu bat, Amets bat, eraiki dute, eraikinaren bazter abandonatu batean jangela erabat irregularra kudeatuz. Baina garaiak aldatu egiten dira: zuzendari berri bat iristen da bere diskurtso ziniko eta promesa hutsekin. Jangelaren itxiera eta kaleratzeen olatu batekin, beraien oreka prekarioa suntsituko dira eta eguneroko zereginak biziraupenaren aldeko borroka bihurtzen dituzte.

Hilaren 28an The killing of Two Lovers film indi amerikarra aitzakia hartuta bilduko gara. Bertan bikote bat amaitu eta egoera berriari aurre egin ezin dion David ezagutuko dugu. Gure arteko harremana modu berean amaituko ez delakoan Irailean ere Zinemaz gozatzeko gonbita egiten dizugu.

THE KILLING OF TWO LOVERS

The Killing of Two Lovers (2020) 87 min. AEB.

Zuzendaritza: Robert Machoian.

Gidoia: Robert Machoian.

Argazkilaritza: Oscar Ignacio Jiménez.

Aktoreak: Clayne Crawford, Sepideh Moafi, Chris Coy, Avery Pizzuto, Barbara Whinnery, Ezra Graham, Arri Graham, Jonah Graham, Bruce Graham.

Drama

David, bere emaztearengandik banandu ondoren, familia elkartuta mantentzen saiatuko da. Biek adostu dute beste pertsona batzuekin atera ahal izatea, baina Davidek bere bikote ohiaren harreman berria onartzen lanak izango ditu.

Normalean programazioa aurkezten dugun egunean jartzen ditugu sarrerak salgai baina dakizuen bezala, aurreko denboraldian, Kresala Laguna txartelak jarri genituen martxan eta irailak 14rarte duzue aukera izena emateko.

Horregatik Abuztuaren 15eko eguerdiko 12:00tan jarriko dira sarrera solteak salgai gure webgunean.


Gasteiz edo Ezkio betiko trenbidetik

Iragarri ziguten bezala egiten badute, Madrilgo, Gasteizko eta Iruñeko gobernuek bilkura eginen dute uztail akaberan Nafarroa eta Euskal Autonomia Erkidegoaren arteko AHTren lotura nondik izanen den, Gasteiztik edo Ezkiotik, erabakitzeko.

Gasteiztik nahiz Ezkiotik izan, bei edo bei, Sakanatik pasa beharko dira honek sakandarroi ekarriko digun mehatxua areagotuz. GUAIXE bertan hainbatetan aipatu izan dizuegun bezelexen, Trenaren Aldeko Plataformek trenbide zaharraren gaurkotze eta egokitze baten proiektua egin dugu eta honen guztiaren balorazio ekonomikoaren zain, proiektua bukaturik daukagu.

Gure proiektu hau AHT baino askoz diru gutxiagorekin, denbora askoz motzagoan eta ingurumenari egiten zaion kaltea izugarri txikiago batekin egin daiteke. Eta hori guzia betiko trena abandonaturik utzi gabe.

Esaten ari garen hau guztia ez da balizko gauza bat, izan zitekeenaren baina indarrean jarri ez den hipotesi bitxia baizik. Dagoeneko, Madrilgo Gobernuak Teruelgo probintziari AHTa trenbide zaharretik eramanen diotela erabaki du, hau gaurkotu eta berritu ondoren. Eta gauza bera esan diote Errioxari. Gauza bera eskatzen dugu Nafarroan eta Arabako Lautadan.

Urteak dira Zaragozako hiriburuak AVE zerbitzuen "kalitateaz" gozatzen duena, bien bitartean, eskualdeetako bizilagunek trenbide zaharraren abandonoa pairatu behar dute esteka honetan ongi aski erakusten den bezelexen. Teruel-Zaragoza lineari dagokio: https://www.youtube.com/watch?v=64dEhegcmn0 .

Zioaren mamia, beraz, ez da Iruñeko lotura Gasteizekin edo Ezkiorekin izanen ote den, baizik eta betiko trenbidetik edo plataforma txikitzaile berri baten bidez eginen duten.


LGTBIfobiaren aurka, aldarria

Gaurko nazioarteko egunaren harira, Azkoitian, Azpeitian eta Zarautzen ekitaldiak egingo dituzte LGTBI kolektiboa babesteko

Zarauzko udaletxeko balkoian asteartetik dago jarrita LGTBI bandera (Onintza Lete Arrieta) Gaur da gay, lesbiana, bisexual, transexual eta intersexualen fobiaren aurkako nazioarteko eguna. Eta, aurreko urteetan bezala, hainbat ekitaldi egingo da egunotan Urola Kostan LGTBI kolektiboa babesteko. Zarautzen, erakusketa eta tailerra antolatu dituzte Sexu orientazio eta genero identitateen ondorioz jazotzen diren gorroto delituei begirada orokorra izenburupean. Gaur izango da saioa, 19:00etan, Putzuzulon, eta ondorengo gonbidatuak ariko dira solasean: Fundacion Trianguloko Lidia Fernandez, Mexikoko trans* ekintzaile Lola Dejavu, Honduraseko errefuxiatu Mauricio, eta KooperAldarte taldeko kide Eider Perez, Udane Hermosilla eta Cristina Rueda.

Transexualitatea, kalera Bestalde, asteartean prentsaurrekoa eskaini zuten Zarautzen udalak, Berritzeguneak eta Chrysallis elkarteak. Bertan, Gloria Vazquez Parekidetasun zinegotziak LGTBIfobiaren aurkako egunaren garrantzia azpimarratu zuen: "Pertsona bakoitzak eskubidea du bere identitate sexuala aldarrikatzeko. Oso anitzak gara pertsonok, baita sexualitatean ere". Aniztasun hori ikusaraztea "oso garrantzitsua" dela gaineratu zuen, normaltasuna lortzeko bidean. Horregatik, azaldu zuen ostadarraren koloreak daramatzan banderak jarri dituztela egunotan ikastetxeetan nahiz udaletxeko balkoian, Naizena naizela, onartua lelopean. Kolore horiekin margotuko dituzte, gainera, herriko hainbat eserleku; esaterako, Torreluzea parkeko bat margotuko dute gaur 18:30ean. Horrez gain, mahai ingurua antolatu dute astelehenerako. Antoniano aretoan, 18:30ean hasita, transexualitateaz ariko dira, haurtzaroa eta nerabezaroa ardatz hartuta. Hizlari, gaiarekin harreman zuzena duten hiru lagun: Chloe Cruz zarauztarra (16 urte ditu eta transexuala da); Ainhoa Arregi getariarra (11 urteko haur transexual baten ama); eta Bea Server (sexologoa eta haur transexual baten ama). Chrysallis elkarteko kideak dira hirurak.

Azkoitian eta Azpeitian Hainbat jarduera antolatu ditu Azkoitiko Sostenipe talde feministak, Zuen fobiak ez du lekurik gure kaleetan lelo hartuta. Gaurko elkarretaratzea antolatu dute. Plazan da hitzordua, 19:30ean. Ondoren, pintxo pote "koloretsua" egingo dute. Azpeitian, berriz, homofobia, lesbofobia eta transfobia "ozen eta argi gaitzetsi" eta halako adierazpenei aurrea hartzeko sentsibilizazio lana eta neurriak bultzatzeko konpromisoa adierazi du udalak, maiatzeko udalbatzarrean aho batez onartutako mozioarekin. Azpeitiko Hezkidetza Foroaren ekimenez, berriz, ikastetxeetan gaiaz "barrura begirako lanketa egin" dute aurten.


Guruzne Carrasson, EH Bildu: "Gure ardatzek Sopelako arazo nagusienekin bat egiten dute"

Sopelako Udaleko aginte-makila bereganatzeko lehia gogorra izango da hurrengo maiatzaren 28an, eta, horretarako, EH Bilduk Guruzne Carrasson hautagaiaren aldeko apustua egin du. Sopeloztarrak azpimarratu du udalerriko arazoei hurbiltasunez, gardentasunez eta elkarrizketaren bitartez erantzun gura dietela, eta horretarako hainbat proposamen dituzte. Horrez gain, nabarmendu du "iraganarekin hautsi eta etorkizunera begiratu nahi duen Sopela ordezkatzen" duen hautagaia dela bera.

Zeintzuk dira zuen programako ardatzak?

Udala modu kooperatiboan eta gardentasunez gidatu beharra dagoela uste dugu, herritarrei eta eragile sozialei ahotsa emanez. Gauzak egiteko estilo horri jarraituz, sei lehentasun nagusiei erantzuna eman nahi diegu: etxebizitza, hezkuntza, mugikortasuna, ingurugiroa, berdintasuna eta gazteak. Gure ardatzek Sopelako arazo nagusienekin bat egiten dute.

Zeintzuk dira zuen ustez Sopelak dituen arazo nagusiak?

Gure ikastetxe publikoen espazio-arazoak, gure ingurune naturalaren degradazioa, gure kaleetatik igarotzen den trafikoa, baina, batez ere, etxebizitzaren arazo larria eta Sopelak duen Babes Publikoko Etxebizitzarik eza, hirigintza-plangintza txarreko hamarkaden ondoren, gutxi batzuen interesak lehenetsi dituena sopeloztarren interesaren gainetik.

Zer proposatzen duzue horiek konpontzeko?

Etxebizitzan, Abaron eta Erripan BOEak bultzatzea, hutsik dauden etxebizitzak alokairuan jartzea lortzea, lonjak etxebizitza bihurtzea BOEen baldintza beretan. Hezkuntzan, bere garaian Loroñon proposatu genuen ikastetxe berria bultzatzea eta Zipiriñeko eta Iberreko hezkuntza-komunitateei laguntzea. Ingurumenari dagokionez, Eraztun Berdearen proiektuaren aldeko apustua egiten dugu. Mugikortasunean, oinezkoentzako lehentasuna eta saihesbideak. Eta hori guztia eredu kooperatibo eta eraldatzaile batekin egingo dugu, betiere gure balioak argi izanda: hurbiltasuna, gardentasuna eta elkarrizketa.

Beste alderdiekin itunak sinatzeko prest zaudete?

Aberasgarria eta beharrezkoa ikusten dugu beste indar politiko eta eragile sozialekin lankidetzan aritzea, denak berdin jarrai ez dezan, Sopela alda eta hobe dadin, orainetik gure herriaren etorkizuna eraikitzeko: Sopela dinamikoa, anitza, feminista, euskalduna eta berdea.

Zergatik eman zuri botoa eta ez beste hautagai bati?

Iraganarekin hautsi eta etorkizunera begiratu nahi duen Sopela ordezkatzen dudalako. Aldaketarekin konprometituta nagoelako, Sopelarekin eta bere jendearekin. Gure proiektua benetakoa delako: Sopela alda daiteke, hobeto egin daiteke eta benetan egin egingo dugu. Gainera, gure hauteskunde-zerrenda osatzen duten pertsona apartak ditut ondoan, Sopela maite dutenak, herrian erreferente direnak. Eta hori guzti gutxi balitz, zerrenda horren zati handi bat emakumeak dira, oso emakume indartsuak eta oso prestatuak, eta bada garaia geuk historia egiteko!

Hautagaitza honen programa osorik ikusteko, sakatu hemen.


Rocketik «harago» jo du Gatibuk 'EH Distopikala' diskoa osatzeko

Besteak beste, erritmo latino eta afrikarrak, musika elektronikoa eta funk doinuak uztartu ditu taldeak bere estudioko hamargarren diskoa osatzeko. Etzi zabalduko dute osorik sareetan, eta martxoaren 18an aurkeztuko dute zuzenean, Bilbo Arenan.

Surfistak Oñatiko plazan, marea noiz igoko, Muxikako sumendiak utzi berri dio sua jaurtitzeari, Maracuja sagardo denboraldia hasi berri Astigarragan, eskumuturrekodun oporlekuak Urdaibain, koalak Iratiko eukalipto basoetan, jatorrizko izendapena duten marihuana haztegiak Araban, abenduko zubi beroan Feria de Abril Durangon, eta elurte bat ikusi zuen azken euskal herritarraren heriotza. 2060. urteko Euskal Herria irudikatu du Gatibu taldeak bere estudioko hamargarren diskoari izena ematen dion kantan, eta horregatik izena: EH Distopikala. Erdi tropikala, eta erdi distopikoa baita diskoa bera ere. Hain zuzen ere, bi mutur horiekin osatu dituztelako zazpi abestiak. Gardenki «alaia» baita musika, taldekideen hitzetan, eta, poz horrekin kontraste eginez, maiz, «azidoak» direlako hitzak.

Rocketik «harago» jotzea izan da Gatiburen erronka, Haimar Arejita gitarra jotzaileak azaldu duenez, eta erabat itxi gabe utzi duen adjektibo zein estilo zerrenda luze batekin osatu du gero diskoaren aurkezpena. «Hau da EH Distopikala, disko dantzagarria, alaia, tropikala, baditu erritmo latino eta afrikarrak, pixka bat funkia da, erritmo beltzez osatutakoa..., besteak beste». Etzi zabalduko dute lan osoa sareetan, baina jadanik eman dute argitara Arejitak deskribatutako hibridatze horren lekukotza ematen duen lehen singlea: Ezin disimulatu.

CD eta kasete formatuan kaleratuko dute lana, Durangoko Azokan ere izango dira, biniloan ere aterako dute aurrerago, eta martxoaren 18an emango dute lehen aurkezpen kontzertua Bilbo Arenan. Udara bitartean, gainera, hori izango da Euskal Herrian emango duten emanaldi bakarra. 7.500 ikusle hartzen ditu aretoak, guztira, eta jadanik pistako sarrera guztiak salduta dituzte.

Kazetarientzako ere egin dute diskoaren entzunaldi berezi bat Bilbo Arenako prentsa aretoan, eta Gatiburen sinadura daramaten kantak izan arren, lehen kolpean identifika daiteke taldearen erritmo eta sonoritate berriak bilatzeko gogoa. Distortsio tanta bakar bat ere gabe doaz zazpi kantuak, esaterako, eta afrikar doinuko gitarra garbiekin eta erritmo latinoek daramatzate maiz abestiek. «Guk ez dugu estilo bat inoiz jorratzen era ortodoxo edo puru batean», azaldu du Arejitak. «Ez dugu nahi, ez zaigu gustatzen, eta gure erara egiten dugu, gure akatsekin, eta gure zigiluarekin. Horregatik errekonozitzen da Gatibu dela, nahiz eta beste diskoez oso bestelakoa izan».

Bi kolpetan

Uda aurretik grabatu zituzten lehen bi abestiak Gironako Music Lan estudioan (Katalunian). Diskoa zabaltzen duen Bizikleta hartu ta banoie izen zen haietako bata, eta single modura kaleratutako Ezin disimulatu izan zen bestea. Bi kanta horiek markatu diete disko osorako lerroa. Uztailean jo zuten bigarrenez Kataluniara gainerako bost abestiak grabatzera. Jordi Mora aritu da soinu ingeniari lanetan, eta Emili Bosch B1no talde elektronikoko kidea izan dute ekoizle.

Arejitak azaldu duenez, besteak beste, Kataluniako estudio horretan grabatu dituzte beren lanetako batzuk Fito y los Fitipaldis-ek, Shakira-k zein Jarabe de Palo-k. «Oso toki ona da», laburtu du. Eta, hasieratik, argi izan zuten Boschen izena ere ekoizpen lanetarako. «Nahi genuen jende gaztearen inplikazioa, esperientzia gutxiko ekoizle ilusionatu bat», azaldu du. Sintetizadore batzuk ere berak grabatu ditu, gainera.

Bederatziko handia

Alex Sardui abeslariak, Gaizka Salazar bateria jotzaileak eta Arejitak osatzen dute Gatiburen muina egun, baina musikari talde zabalagoa izan dute ondoan diskoa grabatzeko: Ekain Alzola baxu jotzailea, Marc Clos eta Elisenda Fabregas perkusio jotzaileak, eta Albert Costak, Marinu Feliuk eta Genis Bou haize hirukoteak ere hartu dute parte. Bestetik, Juantxo Skalari abeslariaren eta Nerea Reparaz kazetariaren kolaborazioa ere izan dute EH Distopikala kantuan.

Zuzeneko handietarako talde handi horrekin joatea da Gatibukoen asmoa. Bederatzi musikari izango dituzte, esaterako, Bilbo Arenan emango duten kontzertuan, baina zalantza dute kontzertu txikiagoetara ere talde osoarekin joaterik izango ote duten. Onartu dutenez, «fantasia guztiei» leku egitea izan baita haien asmoa diskoan, eta gerorako utzi baitute proposamen hori agertokietara nola eraman pentsatzea. Une honetarako, zehazki.


«Nazionalismoan nahasten ez den ezkerra» aldarrikatu du Mendiak

Nafarroako lehendakari Maria Txibite eta Errioxako Concha Andreurekin batu da. «Elkarrizketa eta akordioa» eskatu ditu


‘Aditu’ aurkeztu dute, gortasunetik sortutako dantza ikuskizuna

Jone San Martinek dantza garaikidearen eta gortasunaren arteko harremana aztertu du Aditu ikuskizunaren bitartez. Azaroaren 12an eta 13an izango da ikuskizuna, Tabakalerako Patio aretoan. Sarrerak salgai daude dagoeneko webgunean eta lehen solairuko Info Puntuan.

Azken hilabetean Tabakalerako Artisten Gunean burututako izen bereko (Aditu) ikerketa-prozesu batetik abiatuta sortutako pieza da. Jone San Martin koreografo eta dantzariak eta Mikel R. Nieto komisario, artista eta ikertzaileak zuzendutako egitasmo honek zeinu hizkuntza darama erdigunera. Ikuskizunaren koreografiaren oinarri da hizkuntza hori, eta hortik eratorritako mugimenduak, keinuak eta teknologia ezberdinen bidez jasotako soinuak nabarmentzen dira. Antolatzaileen iritziz, “ikuskizunak, entzumenaren mugak marrazten ditu soinuaz gorputzaren bidez gozatzeko”.

Aditu

Prentsaurrekoan azaldu dutenez, aditu hitza, euskaraz, entzutea, ulertzea, usaintzea, hautematea edo ados jartzea da. Latinez, berriz, “aditus” hitzak hurbildu edo zuzendu esan nahi du. Dantza garaikideko pieza honek “bestearengana hurbiltzeko eta harengana jotzeko aukera ematen du, entzuteak hautemateko, ulertzeko eta ulertzeko duen gaitasunetik abiatuta. Horrela, proiektu honen izenak bestearekin elkartzeko nahia islatzen du hizkuntzaren, isiltasunaren eta gorputzaren bidez, hizkuntza ororen presentzia eta gabezia batuz eta gorputzaren eta entzumenaren bidez hitz eginez”.

Azaldu dutenez, entzumen arazorik ez duten pertsonentzat, “normoentzuleentzat”, entzumen pertzepzioaren inguruko jolasa izan daiteke. Entzumen patologiaren bat duten pertsonentzat, berriz, “soinua beren gorputzetan aske eta zuzenean sentitzeko gunea izango da”. Ikuskizun honen bidez, zeinu hizkuntzaren berezko keinuak balioan jarri nahi dira, eta ahozko hitzaren eta entzumenaren inguruak aztertu.

Iñaki Montero, ‘Aditu’-n parte hartuko duen pertsona gorra. (Argazkia: Xalba Ramirez)

Fitxa teknikoa

Zuzendaritza artistikoa: Jone San Martin & Mikel R. Nieto

Koreografia eta argiak: Jone San Martin

Soinu-artista: Mikel R. Nieto

Lutheria esperimentala: Jonathan Garcia Lana/Tunipanea

Antzezleak: Jone Amezaga, Amancio Gonzalez, Iñaki Montero, Oihana Munduate, Jone San Martin, Kate Strong.

Jantziak: Mihise


Secundino Esnaola 12 eta 14ko atzealdearen zaharberritzea aurki hasiko da

Zumarragako Udalak Secundino Esnaola 12 eta 14ko atzealdea zaharberrituko du aurki. Atzoko osoko bilkuran kontratuaren esleipena onartu zen. Obra Antio enpresak egingo du, 514.782 euroren truke. Lanek lau hilabeteko iraupena izango dute.

Berrurbanizazioa Urola kaletik Ibai-Ondoren amaierara egingo da, kooperatiba zegoen tokiraino. Secundino Esnaola 12 eta 14ko atzealdetik hastea erabaki dute, oso egoera txarrean dagoeleko. Argazkian ikus daitekeen moduan, zorua altxatuta dago.


Espainiako Gobernuak etxeko langileentzako langabezia subsidioa onartuko du gaur

Pedro Sanchez Espainiako presidenteak baieztatu du astelehenean; esan duenez, "amaiera emango zaio" erabat onartezina zen "bidegabekeria bati". Halaber, berretsi du konpromisoa duela Lanbide Arteko Gutxieneko Soldata igotzeko, eta bermatu du pentsioen balioa KPIaren arabera handituko dela.

Espainiako Gobernuak etxeko langileentzako langabezia subsidioa onartuko du gaur, irailaren 6an. Pedro Sanchez Espainiako presidenteak baieztatu egin du hori urte politikoaren hasiera ekitaldian, astelehenean, eta, esan duenez, "amaiera emango zaio", horrela, erabat onartezina zen "bidegabekeria bati". Halaber, Sanchezek azaldu du Espainiako Gobernuak Nazioarteko Lan Erakundeak egindako eskaera bat gauzatuko duela. Ekitaldi horretan bertan, Sanchezek berretsi egin du konpromisoa duela Lanbide Arteko Gutxieneko Soldata igotzeko, eta bermatu du pentsioen balioa Kontsumoko Prezioen Indizearen arabera handituko dela, Legeak ezarrita duenez.

Espainiako Gobernuak "langile horien lan eskubideak eta lan duintasuna" onartuko ditu, eta "gauzatu eta bere egingo du" Nazioarteko Lan Erakundearen eskaera. Ekainean, erakunde horren 189. hitzarmena berretsi zuten, aho batez; langile horiei langabezia onartzera behartzen du hitzarmen horrek.

Testuinguru horretan, Yolanda Diaz Espainiako Lan eta Gizarte Ekonomiako ministroak aurreko astean adierazi zuen honek "aurrerapausoa" ekarriko diola Espainiari, herrialdea "abangoardian" kokatzeko. Halaber, nabarmendu du "oso garrantzitsua dela", feminismoaren ikuspuntutik.

Lanbide Arteko Gutxieneko Soldataren igoera, eta pentsioak

Horrez gain, Pedro Sanchezek berretsi du konpromisoa duela Lanbide Arteko Gutxieneko Soldata igotzeko, eta asmoa dela legealdia amaitu aurretik hori batez besteko soldataren % 60an kokatzea; bermatu ere bermatu du pentsioen balioa Kontsumoko Prezioen Indizearen arabera handituko dela, Legeak ezarrita duenez.

Lanbide Arteko Gutxieneko Soldataren igoera eztabaida publikoan dagoen honetan, Sanchezek nabarmendu du konpromisoa duela: "Aberastasuna birbanatzeko neurri nagusietakoa da, bai eta desparekotasunaren aurka borrokatzekoa ere. Testuingurua zaila da, inflazioa eta ziurgabetasuna nagusi baitira, baina Espainiako Gobernuaren konpromisoa da Lanbide Arteko Gutxieneko Soldata igotzea, eta hala nabarmenduko dut", esan du.

Gogora ekarri duenez, "Legeak bermatu egiten du" pentsioak KPIaren arabera igotzea. Gehitu du soldata duintasunaren eta lan duintasunaren alde egiteak "pentsioen itsulapikoa betetzen" laguntzen duela, "eta, ondorioz, gainera, Gizarte Segurantza defizita murrizten ari da".


Elkarrekin Podemos IU-k dio Jaurlaritzaren ingurumen lege egitasmoek industriari mesede egiten diotela

Koalizioak 101 zuzenketa aurkeztu dizkie Jaurlaritzaren Ingurumen eta Ondare Naturalaren Kontserbaziorako lege proposamenei, baina negoziatzeko prest agertu da.

Elkarrekin Podemos IU-k 101 zuzenketa aurkeztu dizkie Eusko Jaurlaritzak Ingurumen arloaren eta Ondare Naturalaren Kontserbaziorako lege proposamenei. Ingurumen arloan 34 zuzenketa proposatu dituzte, ondare naturalak babesten dituen legean, berriz, 69. Bereziki, ingurumen arloan erronka «inportanteak» daudela azpimarratu du Miren Gorrotxategi bozeramaileak, egitasmoan jasotakoak ez direlako nahikoak. Gainera, OME Osasunaren Munduko Erakundearen estandarrak «errespetatzea» eskatu du.

Eusko Jaurlaritzak ingurumen arloan aurkeztutako lege proposamenak industriaren jarduera lehenesten duela salatu du: «Aurkeztu dizkiguten lege egitasmoek ez dute behar bezala babesten ez ingurumena, ezta pertsonen osasuna ere. Enpresen jarduera errazteko egin dituzte». Enpresen hondakinen eta poluzioaren kontrola «berehalakoa» izan behar dela uste du koalizioak, Zaldibarko zabortegiko «arduragabekeria» berriz ez gertatzeko.

Ondare Naturalaren Kontserbazio lege egitasmoak jasotzen dituen proposamenen inguruan ere mintzatu da Gorrotxategi. Naturagune babestuetan obrak eta instalazioak debekatu behar direla azpimarratu du, eta Araban eraiki nahi dituzten zentral eolikoen aurka agertu da. Zuzenketetan hainbat proposamen egin dituzte; besteak beste, Biodibertsitatearen Euskal Agentzia sortzea proposatzen dute.

Negoziatzeko prest Proposamenak gobernuari aurkeztu dizkiote, eta «jarrera negoziatzailea» daukatela baieztatu du Gorrotxategik: «Beti gaude negoziatzeko eta legeak hobetzeko prest». Oraindik ez dute Jaurlaritzaren partetik erantzunik jaso. Koalizioak espero du onartzen diren legeak aurkeztutako egitasmoak baino hobeak izatea.


Eneko Etxeberria: "Konponbide ekonomikoena eta ekologikoena lortu dugu araztegietako lohientzat"


Jota Arregui: "Gauza on asko uzten dizkigu partidak"

Gure 2B mailako taldea Bilbora joan zen atzo CD Otxartaberen aurkako denboraldi-aurreko lehen lagunartekoa jokatzera. Taldekideek elkarrekin lehiatuko zuten lehen aldia izango zela kontuan hartuta, abuztuaren 1etik aurrera astez aste lantzen ari direna praktikan jartzeko helburuarekin bidaiatu zuten moreek.

Lehen zatia (35 minutu erlojua gelditu gabe) Oscar, Juaristi, Adil, Boli eta Marcosek hasi zuten. Bestalde, Otxartabek, bere egituraren barruan baja garrantzitsuren batekin zelairatu arren, presio handia egin zuen defentsan eta jokalarien artean zegoen dinamika ona erakutsi zuen. Horren aurrean, gure mutilek intentsitate handiagoarekin erreakzionatzen zuten, lehen aukerak sortzeko asmoz metroak aurrera egiten saiatuz. Izan ere, Bolik 5. minutuan izan zuen lehen aukera, atezainaren aurrean bakarrik zegoela, area ertzean lapurreta egin ostean.

Handik gutxira, ibartarren falta arriskutsu batek etxekoen lehen abagune argia sortu zuen, baina Marcosek ondo urrundu zuen baloia. Hala eta guztiz ere, bilbotarrak gehiegi hurbiltzen ari ziren eta 17. minutuan goizeko lehenengoa igotzea lortu zuten, defentsan antolatzen saiatzen ari ziren moreak ezustean harrapatuz (1-0). Bigarren zutoinera pasatutako pase on batekin ere aldeak handitzeko zorian egon ziren. Ondoren, Bolik eta Adilek berdinketaren gola egiteko aukera paregabea izan zuten. Lehenak jaso, baloia atzelariari bizkarra emanez babestu eta kataluniarrari uzten zion jaurtitzeko. Baloia gora joan zen.

Geroago, atsedenaldirako 9:20ren faltan, gure taldeak bosgarren falta egiten zuen, ekintza bakoitzean ahalik eta gehien eman nahi izanagatik agian. Bosgarrenarekin, seigarrena ere iritsi zen eta, horrekin, markagailuan 2 eta 0-ko emaitza jartzen zuen penalti bikoitza. Jokoan beste aldaketa handirik gabe, lehen zatiaren amaiera iragartzen zuen txistua entzuten genuen.

Aldageletatik itzuli ondoren, bigarrenari (berriz ere 35 minutu erlojua gelditu gabe) Adil, Chuky, Christian, Juaristi eta Zuhaitzekin ekin genion. Baloia mugimenduan jarri eta minutu batera, Juaristik Chukyrengandik baloia jaso eta punteria handiz bidali zuen sare barrura (2-1). Moreentzat lehena izanik, garrantzitsua izan zen markagailuan hurbiltzea, batez ere, aurretik gelditzen ziren minutuei indarrez aurre egiteko. Gainera, minutu batzuk geroago, bigarren zati honetako 4.ean zehazki, Christianek partida berdintzea lortzen zuen aurrean zuen defentsatik alde eginda (2-2). Berdinketarekin, etxekoak markagailuan abantaila handiagoa islatzen saiatu ziren, estrategia jokaldi bat bestearen atzetik eginez.

Ondoren, 11. minutuan eta Christianen bolea baten ostean, baloiak aurkarietako bat ukitu eta bere ate propioan sartu zuen, Ibarrakoak aurretik jarriz (2-3). Hala ere, 5 minutu gehiago bakarrik behar izan zituen Otxartabek ezker hegaletik egindako jaurtiketa batekin norgehiagoka berdintzeko (3-3).

Berdinketarekin, neurketako azken minutuak hurbiltzen ari ziren eta Christian aurka ateratzen saiatu zen, taldea berriz aurretik jartzeko. Elastikotik heldu zioten hori eragozteko. Hala ere, 7 minuturen faltan Adilek lortu zuen gola, indar eta segurtasun handiz jaurtiz (3-4).

Oraindik edozer gauza gerta zitekeela jakinda eta azken txistua entzuteko 2 minutu falta zirela, beste gol bat iritsi zen. Aurkariak hegaleko sakea egin eta baloiak Boliri eman zion, Jorgek defendatutako atean sartuz (4-4). Horrela, besterik gabe, amaierara iritsi ginen.

Proba ona izan zen atzokoa gure mutilentzat eta, partidaren amaieran, Jota Arregui entrenatzaileak honakoa adierazi zuen: "Abantaila fisikoa nabaritu da gure aldetik, denboraldi-aurrea haiek baino askoz lehenago hasi baikenuen. Bestalde, talde trinkoagoa eta jokalarien artean kidetasun handiagoa izatearen abantaila nabaritu zaie haiei". Halaber, gure entrenatzaileak esan zuenez, norgehiagokak "landutako guztia praktikan jartzeko" balio izan zuen. "Gauza on asko utzi dizkigun neurketa izan da. Oso helburu garrantzitsua bete nahi genuen jubenilen eta 3 atezainen parte-hartzeari dagokionez, eta bete egin da. Gainera, axola zitzaiguna defentsa maila zen eta oso pozik gaude ikusi dugunarekin ", gaineratu zuen Arreguik.

Goazen Lauburu!!! !


Maria Arandia: "Txisteratik egunaren giroa eta gertutasuna azpimarratuko nituzke"

Iaz Azpeitiko Txisteratik Egun Magikoan I. Gertuko Magia Txapelketaren saria irabazi zuen Arandiak. Bihar, zapatua, Soreasun antzokian egingo den magiaren galan parte hartuko du.

Iaz parte hartu zuen Maria Arandiak (Errenteria, Gipuzkoa, 2002) aurrenekoz Azpeitiko Txisteratik Egun Magikoan, eta saria eskuratuta itzuli zen etxera; izan ere, hark irabazi zuen I. Gertuko Magia Txapelketaren saria. Aurten, magia jaialdiaren seigarren edizioaren barruan, larunbateko magia-poteoan ez ezik, egitaraua borobilduko duen gala nagusian ere parte hartuko du Arandiak. Kalean herritarrekin aurrez aurre zein Soreasu antzokiko oholtzara igotzeko "oso gogotsu" dagoela aurreratu du.

Noiz eta nolatan hasi zinen magiaren munduan murgiltzen?

Txikia nintzela, amak magia ikuskizun batera eraman ninduen. Magoak oholtzara atera ninduen, eta ikaragarri gozatu nuen. Ondoren, 15 urte nituela, Interneten neure kasa magiaren munduaz informatzen hasi nintzen. Bitxia iruditu zitzaidanez, liburuak erosi nituen, eta haiei esker ikasi nituen trikimailuak. Era berean, Donostian Xixka Gipuzkoako magia elkartea dago, eta han parte hartzen hasi nintzen. Gaztetxoentzako ikastaroak eskaintzen ditu elkarteak.

Zer motatako magia egiten duzu?

Gertuko magia, gehienbat. Kartekin aritzen naiz, horiekin trikimailuak eginez gozatzen baitut gehien. Aritu izan naiz txanponekin eta, baina kartak ditut gustukoen.

Sari bat irabazi duzu karten trikimailu batekin, ezta?

Hala da. Toledo Ilusion kongresuan parte hartu nuen. Maila handiko jaialdia da, eta hirugarren saria eman zidaten. Oso pozik jaso nuen aitortza.

Txisteratik Egun Magikoan iaz parte hartu zenuen aurrenekoz. Nolakoa izan zen esperientzia?

Oso polita eta interesgarria izan zen. Jaialdi txikia da, herri mailakoa, eta horrek berezia egiten du; izan ere, mago guztiak elkarrekin geunden une oro. Txisteratik egunaren giroa eta gertutasuna azpimarratuko nituzke. Magia-poteoan ez nuen apenas trikimailurik egin, baina txapelketan ikaragarri gozatu nuen. Nire lana eginez disfrutatu nuen, eta jendeari gustatu zitzaiola ikustea ederra izan zen.

Gertuko Magia Txapelketa irabazi zenuen. Esperotako garaipena izan al zen?

Egia esan, ez nuen inondik inora espero. Maila handia zegoen parte hartzaileen artean eta sorpresa izan zen sariketa irabaztea.

Aurten gala nagusian parte hartuko duzu. Nola zaude hitzorduaren atarian?

Urduri nago, baina baita oso gogotsu ere. Maila handiko magoekin elkarbanatuko dut oholtza, eta hori zoragarria da niretzako, batez ere Imanol Ituiñorekin batera arituko naizelako. Izan ere, niretzako erreferente bat da Ituiño.

Nolako ikuskizuna eskainiko duzu?

Toledon egin nuen ikuskizuna eramango dut Azpeitira. Hain zuzen ere, magia eta olerkia uztartzen dituen lana prestatu dut, eta ilusioz aurkeztuko dut Azpeitian. Poesia ikaragarri gustatzen zait, baita modu horretan sentipenak adieraztea ere. Beraz, bi zaletasunak uztartzeari ekin nion, eta emaitza gustatu zitzaidanez, jarraitu egin nuen.

Zer mezu emango zenieke azpeitiarrei Txisteratik egunaren atarian?

Herrian bertan horrelako magia jaialdi batez gozatzeko aukera izatea zoragarria da. Beraz, azpeitiar guztiak animatuko nituzke ikuskizunetara. Izan ere, mago oso onak ikusteko aukera izango da gaur eta bihar Azpeitian, baita kalitate handiko trikimailuak ere. Ez dezatela aukera galdu.

EGITARAUA:

Gaur, irailak 29:

19:00etan, Mario Lopezen gertuko magia ikuskizuna Dinamoa sormen gunean.

Larunbata, urriak 1:

12:30etik aurrera, magia-poteoa Alde Zaharrean.

17:00etan, Julen Magoaren Metamorfosis, Sanagustin kulturgunean.

17:00, 17:40 eta 18:40, Rubik magoaren ikuskizuna, Azoka Plazan.

19:00etan, Gala Nagusia, Soreasun.


Eskualdeko bost harri-jasotzaile lehiatuko dira igandean Gipuzkoako Harri Handien Txapelketan

Zizurkilgo (Gipuzkoa) frontoian jokatuko da aurtengo Gipuzkoako Harri Handien Txapelketa, eta eskualdeko bost harri-jasotzaile lehiatuko dira bertan. Aimar Irigoien errezildarra, Jon Unanue 'Goenatxo III' azkoitiarra, Jokin Eizmendi zarauztarra, Xabier Aranburu Urrestillako bizilaguna eta Aimar Galarraga oriotarra izango dira lehiakideak, hain zuzen ere.

Aimar Irigoien lanean. (Argazkia: Ibon Errazu)

Igandean, hilak 13, Gipuzkoako Harri Handien Txapelketa jokatuko da Zizurkilgo (Gipuzkoa) frontoian 18:30etik aurrera, eta eskualdeko bost harri-jasotzaile arituko dira bertan nor baino nor gehiago. Hain zuzen ere, Aimar Irigoien errezildarra, Jon Unanue Goenatxo III azkoitiarra, Jokin Eizmendi zarauztarra, Aimar Galarraga oriotarra eta Xabier Aranburu Urrestillako bizilaguna lehiatuko dira txapelketan.

Hainbat lan egin beharko dute lehiakideek txapelketan: 16/14 arroako (200/175 kilo) laukizuzena, 16/14 arroako (200/175 kilo) zilindrikoa, 12 arroako (150 kilo) kubikoa eta 8 arroako (125 kilo) bola jaso beharko dituzte. Bi minutuko lana egin beharko dute harri bakoitzarekin.

Iaz, Aimar Irigoien izan zen txapelketaren irabazlea; guztira 5.875 kilo altxatu zituen errezildarrak.


20 pertsona baino gehiago hil dira Tenerifera iritsitako patera batean, tartean adingabe bat

221 pertsona onik erreskatatu dituzte. 12 bat urteko mutikoaren gorpua ontzian bertan topatu dute, eta gainerakoenak itsasora bota zituzten, onik atera direnek kontatu dutenez.

Beste tragedia bat Kanarietako uretan. 20 pertsona baino gehiago hil dira Tenerife hegoaldera gaur heldu den patera batean egindako bidaian, Espainiako larrialdi zerbitzuek jakitera eman dutenez. Hildakoen artean 12 edo 13 urteko mutiko bat dago. Gainerakoen hilotzak itsasora bota zituztela azaldu dute onik atera direnek.

221 pertsona bizirik erreskatatu dituzte. Horietako 15 ospitalera eraman dituzte eta 100 bat ontzian bertan artatu dituzte.

Kaiukoa Gambiatik atera zen, 240 lagun baino gehiago zeramatzala. Sasemar 101 hegazkinak ostiral arratsaldean atzeman zuen patera, noraezean. Caliope salbamendu ontzia eta Rio Tajo Guardia Zibilaren patruila ontzia bertaratu ziren, eta 23:30ean erreskatatu zituzten.

Hildako bat eta hainbat lagun kordea galduta topatu zituzten erreskate taldeek. Berehala, larrien zeuden lau pertsonak helikopteroz eraman zituzten Tenerife iparraldeko aireportura, bertatik ospitalera eramateko. Horietako bi Kanarietako Unibertsitate Ospitalera eraman zituzten, eta beste biak La Candelaria erietxera.

Gainerakoak Los Cristianos porturaino eraman zituzten, eta 05:25 aldera atera dituzte ontzitik. Lehorreratutako 11 migrante erietxera eraman dituzte.


Ardantza aldeko auzolana etzi egingo dute, atzeratu ostean

GABIRIA // Gabiriako herrigunetik Madariaga gainera doan Ardantza aldeko herri bidea larunbatean garbituko dute herritarrek. Auzolan deia lehengo zapaturako bazegoen ere, eguraldi gordinagatik bertan behera utzi eta astebete atzeratu zuten. Etzi, 08:30ean elkartuko dira. Beste auzolana, meategietako bidekoa, abenduaren 18an da.


Jardun Kordinadorak hitzaldia eta kontzertuak antolatu ditu astebururako

Jardun Kordinadora osatzen duten kideek hitzaldi eta kontzertuak antolatu dituzte astebururako. Gernika-Lumoko Astra kulturarako fabrika sozialean jarri dute hitzordua zapatuan eta domekan.

Kapitalismoaren aurrean dauden erresistentzia forma eta esperientzia desberdinak ezagutzeko eta elkartrukatzeko hitzaldi ziklo bat abiarazi gura du kordinadorak, eta ziklo horretako lehenengo hitzaldia izango da biharkoa. AZET etxebizitza sindikatuko ordezkariek, Sukar Horia ekologismo antikapitalistaren kideek eta Jarki antolakunde iraultzailekoek parte hartuko dute: «Etxebizitza sindikatukoek espekulazioaren eta etxegabetxeen gaurkotasunaz berba egingo dute, talde ekologistakoak klase ekologismoari buruz ariko dira eta Jarki antolakunde iraultzailekoek euren gizarteari buruzko ikuspuntua plazaratuko dute».

Hiru kontzertu

Zapaturako, berriz, Inguma, Kopeka eta Bagauda musika taldeen kontzertuak antolatu dituzte. Kontzertuekin, Busturialdeko eskaintza kulturala bultzatu gura dute Jardun Kordinadorakoek, “Busturialdeko egoera sozioekonomikoa aztertu eta sustatu behar delako”.

Kodinadorakoentzat formakuntza eta kontzientzia zabaltzea, herri boterea sustatzea eta elkar lana jorratzea “guztiz beharrezkoak” dira Euskal Herri Langilearen antolakuntzarako: “Horrela bakarrik askatuko dugu Euskal Herria”.

Egutegia

Barikua, azaroak 12

18:00. Hitzaldia Astran: Kapitalismoaren aurkako estrategiak eta esperientziak.

Zapatua, azaroak 13

20:30. Kontzertuak Astran. Bertan ariko dira Inguma, Kolpeka eta Bagauda musika taldeak igoko dira oholtza gainera.


Barnetegi katolikoen biktimen agiriak argitaratzeko eskatu diote Frantzisko elizburuari

Barkamena eskatu zien atzo Eliza katolikoko buruak asimilazio sistema pairatu zutenei, eta horietan eginiko gehiegikeriak ganoraz ikertuko dutela agindu zuen.

Bisita ofizialean da Frantzisko Eliza katolikoko burua Kanadan, eta, espero bezala, erakundearen barnetegietan hildako milaka haurren aferak hartu du lehentasuna. Izan ere, barkamena eskatu zien atzo Jorge Mario Bergogliok barnetegietako sistemaren biktimei. Horietatik bizirik atera zirenetako batzuk ondo hartu dute barkamen eskaera, baina Elizak oraindik gordeta duen informazioa eskatu dute.

«Halako oker deitoragarriaren aurrean, Eliza belaunikatzen da Jainkoaren aitzinean eta barkamena eskatzen dio bere haurren bekatuaengatik», esan zuen Frantziskok. «Apal eskatzen dut barkamena, horrenbeste kristauk jatorriko herriei eginiko gaizkiarengatik».

Maskwacis komunitatean, Edmontonetik hegoaldera, eginiko ekitaldi batean egin zituen hitzok.

Adierazpenok entzunda, komunitate indigenetako ordezkariek harago joateko eskatu diote. Evelyn Korkmaz barnetegietatik bizirik atera zen indigenetako bat da, eta ontzat eman du Frantziskoren eskaera, baina eskatu dio Vatikanoak dituen agiriak argitaratzeko, halako erakundeetan sartu zituzten pertsona guztien izena ezagutze aldera. Horrek aukera eman die senidei zauria sendatzeko»..

Gogorrago erantzun dio Alexis Nakota Sioux nazioko buru Tony Alexisek: «Ezin duzu esan besterik gabe sentitzen duzula eta alde egin. Ahaleginak egin behar dira. Lana egin behar da, eta ganora gehiagoko ekintzak».

Frantziskok atzo adierazi zuenez, barkamen eskea lehenengo urratsa litzateke, eta gehiegikeriak «serio ikertu» behar direla, zauria sendatzen laguntzeko.

Komunitate indigenek hainbatetan salatu izan dute haurrak euren bizilekutik atera eta euren kultura eta hizkuntza ahantz zezaten barnetegietara joatera behartzen zituztela. Datu ofizialen arabera, 1831 eta 1996 artean 150.000 haur inguru eraman zituzten egoitza horietara, Kanadako gizartearen balioak asimilatzeko, eta euren kultura ordezkatzeko. Azkena

Indigenek salatu dutenez, haurrek abusuak jasaten zituzten halako erakundeetan. 2015ean, txosten batek adierazi zuen «genozidio kulturala» izan zela haur indigenen aurka egindakoa. Kalkulatu dutenez, gutxienez, 4.100 ikasle hil ziren eskola horietan, tratu txarren, gaitzen, utzikeriaren eta istripuen ondorioz. Eliza katolikoak kudeatu zituen haur indigenentzako Kanadako barnetegien %70.

2017an, Kanadako Gobernuak barkamena eskatu zien indigenei, emaniko tratuarengatik. Aurtengo udaberrian Eliza katolikoko buruak barkamena eskatu zien komunitate indigenei, eta horren harira heldu da orain Kanadarako bisita.

Izan ere, zirrara handia eragin dute Kanadan azken urteotan barnetegiotan aurkituriko haurren hilobien aferak.

Ehunka haur indigenaren gorpuen aurkikuntzak eragindako harrabotsaren erdian, Kanadak emakume indigena bat hautatu zuen iaz lehen aldiz herrialdeko gobernadore nagusi kargua hartzeko: Mary Simon inuita.

Barkamena eskatzeko ekitaldian hartu zuten parte Simon berak eta Justin Trudeau lehen ministroak.

«Penitentzia egiteko erromesaldi» deitu dio Bergogliok Kanadara eginiko bisitari.


Athletic eta Chivas: filosofia, koloreekiko maitasuna eta lurraldeko jokalariekiko apustua

Athletic Club eta Chivas futbol taldeetako jokalari zein ordezkariak Gernika-Lumon izan dira, gaur. Bisita hau bi taldeen arteko norgehiagokaren atarikoa izan da, izan ere, bihar, 19:00etan, San Mamesen aurrez aurre ikusiko dute elkar, ‘Gernikako Arbola’ izeneko txapelketan.

Kolore zuri gorriez gain, nortasunarekiko konpromisoak batzen ditu Athletic eta Chivas. Euskal Herriko jokalariekin jokatzen du Bilboko taldeak, eta herrialde bereko jokalariak zelairatzen dira Chivasen zelaian; izan ere, jaiotzez mexikarrak direnekin bakarrik lehiatu dezakete talde mexikarrean. “Horrek, zalantzarik barik, bi talde horiek mundu mailan aintzatestea eragiten du, nahiz eta jakin, ez direla tradizio hori duten bakarrak”, adierazi dute talde mexikarreko ordezkariek.

Harrobian jartzen dute arreta biek ala biek, eta emaitza “oso positiboak” jaso dituztela azaldu dute. Diotenez, harrobiaren indarra “oso garrantzitsua” da lurraldeko talentuan konfiantza duten taldeentzat.

Hori horrela, ordezkariek Batzarretxea bisitatu dute lehenengo, eta Gernikako arbolaren aurrean atera dute argazkia, gero; ostean, udaletxera joan dira, eta Gernika-Lumoko alkate Jose Mari Gorroñok egin die ondoetorria. Bisitaldia amaitzeko, berriz, Jai Alai frontoia bisitatu dute, eta puntisten zuzenbideak jarraituz, zesta-puntara jokatzeko aukera ere eduki dute.

Filosofia, koloreekiko maitasuna eta lurraldeko jokalariekiko apustua. Horiek izan dira Gernika-Lumoko bisitaldian gehien errepikatu dituzten berbak.


Mertxe Aizpurua EH Bilduren alkategaiekin elkartu da

EH Bilduk Gipuzkoa mailako ekitaldia egin zuen etzi iluntzean Beasainen. Hasier Agirre Beasaingo EH Bilduren alkategaiarekin batera, bere taldea, eskualdeko beste EH Bilduren hainbat alkategai, aldundirako beste zenbait hautagai eta Mertxe Aizpuru Espainiako Kongresuko bozeramailea izan ziren.

Ekitaldiaren lehen zatian, Maitane Legarretak eta Xabier Arakamak Beasain «herri bizia» dela irudikatzen duen bertso musikatua eskaini zieten bertan bildu zirenei.

Ondoren , parte hartzaileek hitza hartu zuten. Agirrek hitz egin zuen lehenik. Azkeneko lau urteetan EH Bilduk Beasaingo Udalean egindako lanaren errepasoa egin zuen. Lan taldeak egindako lana goraipatu zuen.

Jarraian, erronka berriaren aurrean nola sentitzen den azaldu zuen. Lan talde berritu honekin «ilusio handia» duela esan zuen. EAJk gehiengoa duen arren, aldaketan sinesten ez duten haiei zuzendu zitzaien. Aldaketa posible egiteko ilusioa eta programa dituztela aipatu zuen. Ondoren, programaren atal nagusiak zerrendatu zituen. Olaran faktoria proiektua, emakumeen etxea egiteko proiektua, gazteria saila sortzea… izan zituzten hizpide.

Azkenik, botoa ematera joateak daukan garrantzia goratu zuen. «Eskuinaren hegemonia apurtzeko modu bakarra, maiatzaren 28an botoa EH Bilduri ematea da».

Aizpuruak EH Bilduren ardatza pertsonak eta bizitzak direla nabarmendu zuen. Politika egiteko modu ezberdinak daudela, baina EH Bilduk kapitalaren aurretik, pertsonak eta haien ongizatea jartzen dituela. «Bai Madrilen, bai Gipuzkoan, bai herri desberdinetan, hori demostratu dugu azken urteotan».


Eder Iturraldek 'Abiapuntua' saioan hartu du parte

Xabier Madariagak gidatzen duen ETB1eko Abiapuntua saioan LGTBIQ+ sigletatik haratago dauden bizitzak aztertuko zituzten atzo. Bertan parte hartu zuten hainbat lagunen artean, Zarauzko bizilagun Eder Iturralde errezildarra izan zen.


Udal azpiegiturak "sozializatzeko" eskatzeko manifestazioa

Altsasuko Gazte Asanbladak eta Altsasuko GKSk herriko azpiegitura herritarren esku eskatzeko dinamikaren barruan manifestazioa deitu dute ekainaren 17rako, ostiralerako.

Udal azpiegiturak sozializatu! leloaren barruan zenbait ekimen egin dituzte AGAk eta Atlsasuko GKSk. Aurreko larunbatean mobilizazio eguna izan zuten eta, besteak beste, kalejira, bazkaria eta kontzertua antolatu zuten. Ostiralean, ekainaren 17an, 19:00etan, manifestazioa deitu dute Foru plazatik. Ondoren, 20:00etan, Nerepe bakarlariaren kontzertua izanen da gaztetxean.


Erasoaren aldeko apustuak etapa garaipena eta maillot horia eman dizkio Felix Galli, Suitzako Itzulian

AG2R taldeko txirrindularia bigarren postuan helmugaratu zen asteartean, Mattias Skjelmoseren atzetik, baina asteazkenean garaipen handia erdietsi du, eta, gainera, sailkapen nagusiko lehen postuan jarri da. Pello Bilbao laugarren tokira igo da, sailkapen nagusi horretan.

AG2R taldeko Felix Gall txirrindulari austriarrak irabazi du, asteazkenean, 2023ko Suitzako Itzuliaren laugarren etapa, erakustaldi bikaina eginda, eta, horrez gain, sailkapen nagusiko lehen postuan jarri da, Trek-Segafredoko Mattias Skjelmose danimarkarrari maillot horia kenduta. Gall bigarren postuan helmugaratu zen asteartean, Skjelmoseren beraren atzetik, baina asteazkenean garaipen handia erdietsi du. Etapa biziki gogorra izan da, eta Pello Bilbao (Bahrain-Victorious), oso sendo beste behin, sailkapen nagusiko laugarren tokira igo da.

Hirugarren etapan ere jazo zenez, Suitzako Itzuliaren laugarren jardunaldiak interes handia izan du, zaleentzat. Sailkapen nagusiko lehen hamar postuetan zeuden gizonetako hainbat ahalegindu dira etapa garaipenaren lehian sartzen, edo sailkapenean gora egiten. Gall, alegia, lider berria, bederatzigarren tokian zebilen eguna hasi aurretik; Pello Bilbao postu bat aurreratu da, Wilco Kelderman (Jumbo) bosgarren dabil orain, DSMko Romain Bardet hamargarren postutik zazpigarrenera igo da. EF Education taldeko Rigoberto Uran hamargarren postuan da orain, Gallekiko minutu bat eta 50 segundora; hau da, lasterketako erdia jokatuta, ez dago ezer erabakita, eta lehia bizi-bizi dago.

Eguneko azken igoera hasi dela, eguneko ihesaldia kontrolpean zegoen; izan ere, lasterketa buruko taldeak minutu bateko aldea zuen errepidea maldan gora jarri denean. Gallek ez du zalantzarik izan, eta erasoa jo du; laster egin du bat aurrekoekin, eta segituan geratu da bakarka, oraindik kilometro gogor batzuk geratzen zirela. Lan ederra egin du, eta argi utzi die aurkari guztiei indartsuena zela eta irabazi nahi zuela.

Txirrindulari austriarra harrapatu nahian zebiltzanak elkarri erasotzen hasi dira. Pello Bilbao saiatu da, Bardet ere bai, Kelderman ere aurreratu da. Lehia polita izan da, baina, azkenean, denak ia parean iritsi dira helmugara. Bertan, Soudal taldeko Remco Evenepoelek esprinta egin du, denbora saria bereganatzeko. Gall minutu bat eta bi segundo lehenago sartu da.

Jon Izagirre (Cofidis) berriro ere ibili da onenengandik oso gertu, baina sailkapen nagusian hiru postu galdu ditu, eta orain hamaikagarren tokian dabil, Felix Gallekiko bi minutu eta zortzi segundora. Movistar taldeko Alex Aranburu postu horretan bertan helmugaratu da etapan, eta Gorka Izagirre taldekidea hemeretzigarren dabil sailkatuta. Sailkapen nagusian, Aranburu 23. postuan da.

Ostegunean, bosgarren etapa izango da jokoan. 211 kilometroko ibilbidea du, Fieschen hasiko da, eta La Punten amaitu. Maila bereziko bi mendate igo beharko dituzte parte-hartzaileek, bigarrena helmugarako hamar kilometrora, eta 1. mailako beste bat; etapa handia, beraz, eta erabakigarria izan liteke.

4. ETAPAKO SAILKAPENA

1 - GALL Felix (AG2R) 03:42:22

2 - EVENEPOEL Remco (Soudal) +01:02

3 - SKJELMOSE Mattias (Trek) +01:03

4 - UIJTDEBROEKS Cian (BORA) +01:05

5 - KELDERMAN Wilco (Jumbo) d. b.

6 - BILBAO Pello (Bahrain) d. b.

7 - BARDET Romain (DSM) +01:07

8 - MONIQUET Sylvain (Lotto) +01:10

9 - TEJADA Harold (Astana) +01:36

10 - SCHACHMANN Maximilian (BORA) +01:49

SAILKAPEN NAGUSIA

1 - GALL Felix (AG2R) 11:19:50

2 - SKJELMOSE Mattias (Trek) +00:02

3 - EVENEPOEL Remco (Soudal) +00:16

4 - BILBAO Pello (Bahrain) +00:57

5 - KELDERMAN Wilco (Jumbo) +01:12

6 - AYUSO Juan (UAE) +01:18

7 - BARDET Romain (DSM) +01:25

8 - UIJTDEBROEKS Cian (BORA) +01:26

9 - SHEFFIELD Magnus (INEOS) +01:33

10 - URAN Rigoberto (EF Education) +01:50


Bittori, Baztandik Euskal Herrira askatasunaren alde hitzaldia gaur Elizondoko Arizkunenean

1936ko gerraren eraginez hedaturiko Alaba Sareko partaide garrantzitsuenetarikoa Bittori Etxeberria izan zela erran digu baztango kultur etxean arituko den Josu Txueka historialariak.


Santa Fe jaiei buruz azkeneko bilera gaur egingo dute Zaldibian

Festak antolatzeko hirugarren eta azken bilera gaur izango da, 19:00etan, Zaldibiako udaletxeko herri aretoan. Egitaraua itxiko dute, eraso sexisten kasuetarako protokoloa aurkeztuko, eta «festak auzolan bihurtzeko eredua» azaldu. Bukatutakoan, 20:00etan partaide guztiek taldeko argazkia aterako dute. Orain arte antolaketan ibili diren guztiak gonbidatu ditu udalak bilerara, eta ekintzaren batean lagundu nahi dutenei izena emateko deia ere egin die.


30 urtetik gorakoek hartu dezakete jada errefortzu dosirako txanda

Osakidetza hasi da 30 urtetik gorakoei hitzorduak ematen, hirugarren ziztada edo errefortzu dosia hartzeko. Bestetik, ez dute baztertu aste honetan bertan 18etik gorakoei ere aukera bera ematea.

Dagoeneko Euskal Autonomia Erkidegoko 12 urtetik gorako herritarren %93,2k hartu du ziztada bat eta %92k bukatu du txertaketa zikloa. Horrez gain, erdiak baino gehiagok jaso du errefortzu dosia: biztanleen %51,6k.

Haurren txertaketa, aurrera

Hezkuntza sailburu Jokin Bildarratzek gaur egin ditu adierazpenak Osasun Batzordean. 5 eta 11 urte bitarteko haurren erdiak baino gehiagok hartu du lehenengo dosia (%53,2k) eta %7,2 dira immunitate handiena eskuratu dutenak.


Ahotsari eta gerriari astindua, Rockalean taldearekin batera

Andramaixak ospatu diren azken urteetan bezala, gogotsu bizi izan dituzten herriko jaiak borobiltzeko, musika doinuz bete dira kaleak. Izan ere, herrian ezagun duten Rockalean taldeak eskainitako doinuekin kantuan, dantzan eta festa giroan jaiak agurtzen hasteko aukera izan dute aretxabaletarrek.


Lehendakaritzarako hautagaitza, irailaren 19tik 29ra

Larunbata goizean Hernani Club Rugby Elkarteko Lehendakaritzarako hauteskudeen batzar orokorra ospatu zen Landaren, zelaiko harmailetan. Babes neurri guztiak hartu ziren batzarra modu seguruan egin zedin, nahiz eta giro goibela egon. Hauteskunde prozesua kudeatuko duen Hauteskunde Batzordea onartuta, lehendakaritzarako hautagaiek irailaren 19tik 29ra izango dute hautagaitza aurkezteko epea.


Haize gogorrak hainbat arazo eragin ditu Euskal Herrian

Haizeak Orendaingo kultur etxea eraman du. Guztira, 1.000 intzidentzia zenbatu dituzte EAEn eta 100 baino gehiago, Nafarroan. Ipar Euskal Herrian, 12.500 erabiltzaile argindarrik gabe daude.

Azken orduotan Euskal Herria astintzen ari den haize gogorrak hamaika arazo eragin ditu han eta hemen: errepideetan, trenbide sarean eta argindar zerbitzuan, besteak beste. Han hemenka kalte materialak ere izan dira. Esaterako, haizeak kultur etxeko teilatua eraman du Orendainen eta kalteak eragin ditu herriko frontoian.

Euskal Autonomia Erkidegoan (EAE) larrialdi zerbitzuek 1.000 intzidentzia baino gehiago zenbatu dituzte. Nafarroan, 100 esku-hartze baino gehiago egin dituzte. Ipar Euskal Herrian, ostera, 12.500 etxebizitza daude argindarrik gabe.

Haize bolada gogorrak neurtu dira han eta hemen: Iratin, Zuberoan, (216 km/h), Aralarren (197 km/h), Oiz mendian (144,5 km/h), Donostiako Santa Clara uhartean (112 km/h), Zaldiaranen (126 km/h), Zarautzen (119 km/h), Mallabian (122 km/h), Iurretan (121 km/h) eta Deustun (94 km/h).

Haizeari dagokion alerta laranja 03:00etan amaitu da Euskal Autonomia Erkidegoan (EAE) eta 08:00etan, ostera, Nafarroan.

Haizeak Orendaingo Kultur Etxeko teilatua eta azken solairua eraman ditu

Honela gelditu da Orendaingo Kultur Etxea. Argazkia: EiTB

Azken orduetan izandako haize-ufada bortitzek kultur etxeko azken solairua eta teilatua eraman dute, eta, ondorioz, kanpotik ikus daitezke liburutegiko apalak eta liburuak.

Gipuzkoako suhiltzaileek azaldu dutenez, eraikina hesitu egin dute, kristalak zintzilik geratu direlako eta oinezkoentzat arriskutsuak zirelako. Hala ere, ez da inor zauritu.

Antza denez, haizeak eraikineko hirugarren solairua estaltzen zuen kristala apurtu du, eta "kandela efektua" egin eta solairu osoa eraman du.

Handik gertu dagoen baserri bat ere kaltetu du haizeak kultur etxetik eramandako materialak.

Era berean, haizeak arrakala handia ireki du frontoiaren sabaian.

Orendain. Argazkia: Euskadi Irratia

Larrialdi zerbitzuek 1.000 intzidentzia baino gehiago zenbatu dituzte EAEn

SOS Deiak zerbitzuan 1.044 intzidentzia kudeatu dituzte astearte arratsaldeko hiruretatik asteazken goizeko seiak arte, haize gogorrak eragindako kalteengatik.

Gipuzkoan zenbatu dituzte intzidentzia gehien (526), Bizkaiaren (357) eta Arabaren (161) aurretik. Kasu gehienetan, errepidera eroritako zuhaitzen edota haizeak mugitutako edukiontzien berri emateko jo dute larrialdi zerbitzuetara.

Zuhaitza errepidera erorita Mallabian. Argazkia: Zeberioko Udala

Halaber, intzidentzia gehienak, 689 guztira, 15:00etatik gauerdira bitartean jazo dira. Gauerditik aurrera, arazo gutxiago erregistratu dituzte.

Bestalde, denboraleak argirik gabe utzi ditu Aia, Ermua, Orendain, Zaldibar eta Zeberio.

Hego haize bortitzak kalte materialak eragin ditu Donostian, zuhaitzak edo fatxadetako elementuak erori direlako. Guztira, 58 esku-hartze izan dira bart hasi eta gaur goizera arte, zuhaitzak eta adarrak erortzeagatik, obrako edo fatxadako elementuak erortzeagatik edo edukiontziak lekualdatzeagatik.

Haizearen ondorioak Nafarroan

Larrialdietako zerbitzuek eta poliziek 100 esku-hartze baino gehiago egin behar izan dituzte bart, azken orduetan Nafarroan izan den haize bortitzaren ondorioz; besteak beste, bost kamioi irauli dira eta zuhaitzak eta adarrak erori dira errepidera.

Nafarroako Gobernuak jakitera eman duenez, SOS Nafarroak 67 gorabeheraren berri izan du 05:00ak arte, eta suhiltzaileak, Foruzaingoa, udaltzainak, Guardia Zibila eta errepideen mantenuaz arduratzen diren langileak aritu dira eragozpenak konpontzeko lanean.

Guztira, ehundik gora intzidentzia izango zirela adierazi dute Nafarroako Gobernutik, haizearen indarra ez baita 08:00ak arte baretu.

Hala, haize bortitzaren eraginez lau kamioi irauli dira N-121 errepidean (Iruñea-Tutera) izandako bi istriputan. Lehenengoa 22:02an gertatu da, Beriainen. Iruñerako noranzkoan zihoazen bi kamioi irauli egin dira, errepidearen ezkerraldea oztopatuz.

Bigarren istripua 22:26an izan da, Tiebasen. Bi kamioi erdi iraulita gelditu dira eta gidariek osasun laguntza behar izan dute. Azkenik, beste kamioi bat irauli da A-12 autobidean, behin Erreniegako tunela igarota. Hala ere, gidaria onik atera da.

Gainera, Obanosen, Sunbillan eta Igantzin ere trafiko istipuak gertatu dira, bidera eroritako zuhaitzen aurka talka egindako trafiko-istripuak izan dira, eta zuhaitzak kendu dituzte Donezteben, Baztanen, Larragan eta Orkoienen.

Bestalde, Iruñeko Udaltzaingoak adierazi duenez, Nafarroako hiriburuan haize-ufada bortitzek kaltetutako zonaldeak garbitzeko esku hartu du Nafarroako Suhiltzaileekin batera. Batez ere, eroritako zuhaitzak eta adarrak kendu dituzte.

Haizeak kalteak eragin ditu, bereziki, Iturrama auzoan. Izan ere, Serafin Olave, Iñigo Arista eta Eskiroz kaleetan aparkatutako autoen gainera adarrak erori dira.

Zuhaitz bat auto baten gainera erorita. Argazkia: @policiaforal_na

Gainera, Burlatan (garabi bat erortzeko arriskuan zegoen), Barañainen, Aragurenen, Noainen eta Iruñerriko beste herri batzuetan ere esku hartu dute.

Nafarroako gainerako lekuetan, esku-hartzeak egin dituzte Ameskoabarrenan eta Lizarrako errepideetan, Baztanen, Bidasoan, Sakanan eta, neurri txikiagoan, Erdialdean eta Erriberan.

12.500 bezero argindarrik gabe, Ipar Euskal Herrian

Ipar Euskal Herrian ere gogor astindu ditu bazterrak haizeak. Iratiko etxoletan, Zuberoan, 216 km/h-ko boladak neurtu dituzte.

Haizearen ondorioz, 19.000 bezero argindarrik gabe gelditu dira Pirinio Atlantikoen Departamenduan, horietatik 12.500 Ipar Euskal Herrian.

Bestalde, hainbat tren linea etenda egon dira gaur goizean, bereziki Frantziako Tolosa inguruan, haizeak eragindako kalteen ondorioz.

Istripuak eta errepide mozketak

Trafikoari dagokionez, errepide sare nagusia zabalik dago, baina bigarren mailako errepideetan gorabehera ugari izan dira.

Hala, haize-ufada gogorren ondorioz dozenaka zuhaitz erori dira bidera eta hainbat errepide itxi dituzte. Gauzak horrela, errepidea erabat itxi dute Dima eta Arantzazu artean, Tolosa eta Bidania artean, Zarautz eta Urdaneta artean, Larrabetzu eta Galdakao artean, Asteasu eta Villabona artean, Mallabia eta Ermua artean, Amezketa eta Alegia artean eta Elgeta eta Kanpazar artean, besteak beste.

Pertsona bat arin zauritu da BI-3302 errepidean, Mallabian, gidatzen zuen autoarekin errepidera eroritako zuhaitz batekin talka eginda. Eusko Jaurlaritzako Segurtasun Sailak jakinarazi duenez, ezbeharra 06:20an gertatu da, Ermuarako noranzkoan. Zauritua Mendaroko Ospitalera eraman dute. Dena dela, haren egoera ez da larria, Segurtasun Sailaren arabera. 08:00etarako egoera bere onera itzuli da.

Nafarroan, NA-2540 errepidea itxi dute (Almandoz-Irurita) 0 eta 9 kilometroen artean zuhaitzak eta adarrak bidera erori direlako eta NA-4150 errepidea (Leitza-Goizueta-Hernani) 15. kilometroan, bidera eroritako zuhaitzak tarteko.

NA-411 errepidea eta A-15 errepidea lotzen dituen errepidea ireki dute berriro, Ostizen. 04:00etatik 09:00etara bitartean itxi egin dute, zuhaitz handi bat erori delako.

Dena dela, intzidentziaren bat duten errepideen zerrenda amaigabea da eta atera aurretik errepideen egoera kontsultatzea gomendatu dute (Trafikoa Nafarroan eta Trafikoa Euskadin).

Eragozpenak tren zerbitzuan

Euskotreneko tren zerbitzuan aldaketak izan dira Usurbil eta Elgoibar artean, trenbidera eroritako zuhaitzen ondorioz.

Oraingoz, EuskoTrenek ez du zerbitzua eten. Dena dela, erabiltzaileek autobusean egingo dute Orio eta Usurbil arteko bidea, bi norabideetan, eta Usurbil eta Elgoibar artean, Bilborako trenetan.


Iruñeko gizarte eragileek herritar guztientzako aterpea bermatu eta oinarrizko premiak berdintasunez asetzeko eskatu dute

Manifestazioa eginen dute maiatzaren 13an "etxebizitza duina izateko eskubidea" aldarrikatzeko.

Bazterketa sozialaren aurkako zenbait eragilek herritar guztientzako aterpea bermatu eta oinarrizko premiak berdintasunez asetzeko eskatu dute. Paris 365, Migratuendako Informazio Gunea, Lantxotegi, Apoyo Mutuo, Haziak, Oxfam Intermon eta Sos Arrazakeria plataformek dei egin dute maiatzaren 13an etxebizitza duina izateko eskubidea aldarrikatzeko mobilizazioan parte hartzera.

Indarrean den araudia aplikatzeko eskatu dute, zehazki Gizarte Eskubideen Saileko ekainaren 17ko 69/2008 Foru Dekretua aplikatzeko. Horren arabera "etxegabeentzako zerbitzua gizarte prestazio gisa azaltzen da, eskubide gisa" zehaztu dute. Gaineratu dute araudi horrek ez duela inor erroldaren arabera diskriminatzen, bestela esanda "ez du erroldaren inguruko baldintzarik ezartzen eta ez ditu erroldatuak lehenesten".

Gogora ekarri dute martxoaren 14ak etxerik ez dutenak artatzearen aldeko ebazpena argitaratu zuela eta hori bermatzeko eskatu ziela Eskubide Sozialen Departamentuari eta Iruñeko Udalari.

Erakundeek ez dutela erantzunik eman salatu dute, adieraziz herritarrak "administrazioen arteko koordinaziorik ezaren lekuko zuzenak" direla.

Erakundeei beraz auziari lehen baino lehen konponbidea emateko eskatu diete eta herritarrak antolatzeko eta eskubideen defentsa kolektibizatzeko sareetan parte hartzera deitu. Manifestazioa eginen dute maiatzaren 13an "etxebizitza duina izateko eskubidea" aldarrikatzeko.


Bakuntza, pausoz pauso aurrera, ametsak betez

Desgaitasun funtzionala duten pertsonen aisialdi elkarte berria sortu dute Goierrin: Bakuntza. Pausoz pauso, ametsak betetzen ari dira.

2022ko apirilean egin zituzten lehen urratsak, eta 2023ko martxoaren 20an sortu zuten elkartea. Goretti Etxeberriaren eta Itziar Otegiren esanetan, “ikusgarritasun pixka bat emateko, Beasaingo Erauskin plazan dantza ikuskizun bat prestatzen hasi ginen 2022ko apirilean. Entseguak egin genituen eta behin ikuskizuna egin ondoren, gazteek galdetzen ziguten ea noiz izango zen hurrengo entsegua. Beraz, proiektu hura ezin zela han bukatu ikusi genuen. Irakaslea, Carol urte eta erdian egon da dohainik eskolak ematen eta horrela ezin zuen jarraitu. Baina gu elkarte desberdinetan gaude eta orduan erabaki genuen Bakuntza sortzea”.

Gurasoek gaineratu dutenez, “ikusten genuen zerbait falta zela. Dantzaren bidez lortu dugu pentsatzen ez genituen hainbat eta hainbat gauza. Oso-oso pozik gaude. Sentsazio onak eta berriak dira Bakuntzak lortzen dituenak”.

Momentuz, Beasaingo Udalak utzitako Urbieta etxean elkartzen dira larunbatetan, 10:30etik 11:30era. Baina dagoeneko txiki geratu zaie, Bakuntzako hogei erabiltzailerentzat. 8-57 urte artekoak dira. “Asko eskertzen dugu, baina txiki geratu zaigu. Ea beste lokalen bat lortzen dugun”. Bakuntzan parte hartu nahi dutenek bakuntza@gmail.com helbidera idatzita jar daitezke harremanetan. “Ateak zabal-zabalik daude”.

Aisialdia, beharrezkoa

Goierritik atera eta Donostia, Bilbo, Gasteiz aldera joan nahi dute… “Jendeak ikusi dezala, ahal dutela. Ez direla etxean egoteko pertsonak. Eskolara joaten dira, lanera joaten dira… bai, baina aisialdia ere behar dute. Denok behar dugu aisialdia. Denok daukagu aisialdia. Beraiek ere zergatik ezin dute eduki? Horregatik ari gara hau dena egiten”.

Dantzatik harago

Dantzak eta musikak elkartu ditu Bakuntzako kideak, baina pixkanaka proiektu gehiago ere jarri nahi dituzte martxan. “Dantzarekin hasi gara, baina ikusiko dugu aurrerago ze ekintza ateratzen diren. Sexualitatea landu nahi dugu, diruaren manejua… Proiektu horiek ere nahi ditugu aurrera eraman”.


Gurutze Fradesek 30. tokian amaitu du Daytonako autodromoan lehiatu den Munduko Txapelketa

3.43.28ko denboran amaitu bere lana: kilometro bi igeri, 80 bizikletan eta 18 korrika.

PTO triatleta profesionalen erakundeak antolatutako Daytona Challenge probak munduko triatloilari onenak batu ditu gaur Floridako (AEB) autodromo famatuan. Munduko txapelketa zegoen jokoan eta izen handi guztiak hantxe izan dira, baita Gurutze Frades iurretarra ere. Parte hartzaileen maila ikusita, 30 onenen artean sailkatzeko borrokan ibili gura zuen iurretarrak eta helburua lortu du: 30. tokian amaitu du proba.

Triatloilariak ez dira autodromotik irten. Azpiegitura erraldoiaren barruko lakuan aritu dira igerian eta, ondoren, obaloari itzuliak eman dizkiote bai bizikletan eta bai korrika. Frades 41. tokian heldu da lehenengo trantsiziora. Honakoa bere denbora igerian: 31.09. Bizikletako 80 kilometroak 1.59.06ko denboran amaitu ditu. Korrika postu batzuk aurreratu ditu, 18 kilometroak 1.10.18ko denboran osatuta. Azkenean, dena gehituta, honako hau izan da bere denbora: 3.43.28.

Munduko txapelketa Paula Findlay kanadiarrak irabazi du: 3.24.55. Anne Haug (+2.37) eta Laura Philipp (+5.05) alemaniarrek osatu dute podiuma.

Findlay txapelduna, Gurutze Frades aurreratzen, helmugara heltzeko metro gutxiren faltan. Obaloan aritu direnez, triatloilariek sarritan egin dute topo.

Daytonako autodromoa, emakumeen munduko txapelketa hastear zela:


Errefuxiatuen aferarekin sentsibilizatzeko

Udaleko Kooperazio arloak antolatuta, SOS Arrazakeriaren 'Errefuxiatuak, ongi etorri' erakusketa inauguratu berri dute Merkatu plazako lehen solairuan.

Tarana Karim azalpenak ematen, erakustetaren irekieran. (Aritz Mutiozabal) Errefuxiatuen gaian Zarauzko Udalak duen konpromisoari eutsiz, eta "benetan zer gertatzen den" jakitera emateko, SOS Arrazakeriaren erakusketa jarri du Merkatu plazan. Julen Aranguren Immigrazio teknikariaren esanetan, "garapen bidean dauden herrialdetan egindako politikak eta proiektuak bultzatu behar ditugula pentsatzen dugu, baina baita sentsibilizazioa ere". Guztira, 17 panel informatibok osatzen dute erakusketa, eta hainbat esparru jorratu dituzte bakoitzean: pertsonen inguruakoak, Europako politikak, gizartearen erantzuna, historiako pasarteak, 36ko gerragatik ihes egindakoak, aurpegi ezagunak... Xehetasun eta azalpen ugari jaso dituzte panel bakoitzean, errefuxiatuen afera gertuagotik ezagutzeko. Irakurri albiste osoa Zarauzko Hitzaren webgunean. Ikusi argazki galeria, hemen.


"Bizitzan zehar zainduak izatea pertsona guztien eskubidea izan behar da"

Sakanako mugimendu feministak Emakume Langileen Eguneko manifestazioa Altsasun egin zuen. Borrokan eta antolakuntzan denak beharrezkoak direla azpimarratzeaz aparte, zaintza eskubidea eskubide unibertsal gisa onartzea exijitu zuen.


Europak Iruñea eta Gasteiz lotzeko egungo trenbidea proposatu du

Kontinentean barnako garraio sarearen erregelamenduaren berrikuspenean Europako Batzordeak Abiadura Handiko Trena baztertu eta gaur egungo trenbidea erabiltzeko proposamen hori egin dio Espainiako Gobernuari.

Europar Batasuneko (EB) garraio sare transeuroparraren politikak (TEN-T politika deiturikoa) EBko garraio sare eraginkor, zabal eta multimodal bat eraikitzea du helburu. Trenbideak, barne-ubideak, itsas nabigaziorako bide laburrak eta hiri nodoekin lotutako errepideak, itsas eta barne-portuak, aireportuak eta terminalak barne hartuko ditu. Politika tresna giltzarri bat da EBn zehar kalitatezko garraio azpiegitura koherentea garatzeko.

Joan den urte bukaeran EBk TEN-T Erregelamendua berrikusi zuen. Horrek, “benetako aukera eskaintzen du gure garraio-sarea etorkizunean egokitzeko, eta TEN-T gehiago egiteko EBn Green Deal Europako helburuei aurre egiten laguntzeko”, hala adierazi dute Bruselatik. Azaldu dutenez, gaitasun handiko sare hori hiru mailatan osatuko da pixkanaka: sare zentrala 2030erako eta sare zentral hedatua eta sare zabal osoa 2040rako.

Berrikuspen prozesuaren ondorioz, 2030erako sarean bete beharreko eskakizunak barne hartzen ditu. Europako Garraio Korridoreak, Funtsezko Korridore Sarea eta Merkataritza Tren Korridoreak integratu nahi ditu EBk. Aldi berean, abiadura handiko Europako sarea garatu nahi du. Horren guztiaren bidez garraio-konexioak eta sareko interoperabilitatea bermatu nahi du. Eta guztia garraio sektorea dekarbonizatzeko helburuak bete beharko direla.

TEN-T erregelamenduak Europako bederatzi garraio korridore ditu eta Sakana Atlantikoko korridorean kokatzen da. 2013an ezarri zena orain berrikusi du EBk eta Espainiako Gobernuari hainbat proposamen edo gomendio egin dizkio. Trenbidearen arloan proposatu dio zenbait tokitan aurreikusitako Abiadura Handiko Trenen ordez egungo trenbidea egokitzeko. Horien artean dago Iruñea eta Gasteiz arteko linea. Beraz, EBrendako bi hirien artean trenbidea modernizatzearekin nahikoa litzateke.

EH Bildu

Koalizioak iragarri du Espainiako Gobernuak Araban eta Nafarroan proiektatuta dituen AHT azpiegitura guztien tramitazioa eteteko eskatzeko ekimenak erregistratuko dituela. Era berean, bai Nafarroako zein Gasteizko Parlamentuetatik, Eusko Jaurlaritzari eta Nafarroako Gobernuari ere hausnarketa sakon bat egiteko gonbitea luzatuko die EH Bilduk.

Unai Fernandez de Betoño EH Bilduko legebiltzarkide arabarrak esan zuenez, “argi dago herri honen historiako inbertsio publiko handiena zentzugabekeria hutsa dela, ez duela arrazionaltasun ekonomikorik, garestiegia delako, eta gizarte honen gehiengo zabalarentzat mugikortasun eta garraio beharretarako desegokia delako”. Bel Pozueta EH Bilduko Nafarroako diputatuak gogorarazi zuenez, Espainiako aurtengo aurrekontuetan 200.000 euroko partida bat dagoela “Burgos-Gasteiz-Iruñea-Zaragoza arteko prestazio handiko trenen eta trafiko mistoaren (merkantziak) zirkulaziorako trenbide azpiegiturak hobetzeko eta egokitzeko informazio azterlan bat idazteko”. Horri jarraipena eginen diotela gaineratu zuen Pozuetak. Gaineratu zuenez, “premiazkoa da herriak behar duen” trenbide-garraio ereduari buruzko eztabaida politiko eta sozial zabala garatzea.

Ahal Dugu

EBren txostena kontutan izanda, Ainhoa Aznarez Igartua parlamentariak Nafarroako Gobernuari txostenaren inguruan galdetu zion osteguneko bilkuran. Bernardo Ziriza Perez Lurralde Kohesio kontseilariak erantzun zuenez, “Estatuko gobernuak inoiz ez du proposatu Iruñea eta Euskal Y arteko lotura egiteko AHT ohiko trenbideagatik ordezkatzea. Eta ez du horretarako asmorik. Hori da gure bide orria, eta hala izaten segituko du”. Kontseilariak jakinarazi zuen Espainiako eta Euskadiko gobernu ordezkariekin elkartuko zela, “gaur egun ez baitago zehaztuta lotura euskal Yarekin Gasteizen edo Ezkion eginen den”.

Ahal Duguko parlamentariak “beharrezkotzat” jo zuen “tren azpiegituretan eginen diren inbertsioak erdigunean pertsonen beharrak izatea, eta herritarren mugikortasunerako eskubidea bermatzea”. Dauden ohiko tren zerbitzuen azpiegituren eta zerbitzuen errekuperazio, mantentze eta hobetzea eskatu zituen ere.


Durangaldean txertatzeko jende bila dabiltzala azaltzen duen mezua faltsua dela dio Osakidetzak

Mezu faltsu horrek hauxe dio: " 100 pertsona behar ditugu, bestela txertoak bota egin beharko dira".

Sare sozialetan agertzen diren mezu batzuk faltsuak izaten dira. Kasu horietako bat Durangaldean gertatu da egunotan. Bolo-bolo ibili da ondorengo mezu faltsua: "65-69 urte arteko jendea ezagutzen baduzue Durangon, Zornotzan, Berrizen, Elorrion, Matienan eta Zaldibarren, 100 pertsona topatu behar ditugu gaur txertoa hartzeko. Bestela, txertoak bota beharko dira". Osakidetzako OSI-Barrualde Galdakaotik gezurtatu egin dute mezua.


Burujabetza nahia argiztatzera

Euskal herritarrak eta katalanak Pirinioetako hirurehundik gora gailurretan mobilizatuko dira gaur


Erremonteari eutsiz

Agirrezabala eta Juaristi, urdinez (Maialen Andres) Hernaniko Galarreta pilotalekua da erremontearen habia, eta han aritzen diren erremontisten koadroaren ia erdia Urola Kosta eskualdekoa da; egun, Azkoititik Zarautzera arteko hamahiru erremontistek jokatzen dute han. Pilota jokoaren aldaera bat da erremontea, xisteraz jokatzen dena. Bizia eta ikusgarria. Krisi ekonomikoaren astindua jaso du erremonteak, eta kirol modalitateari eusteko lanean ari dira. Ilusioz. Hain zuzen, joan den asteburuan txapelketa bat hasi zuten Hernaniko Galarretan: 2014ko Sagardoaren Txapelketa. Eskualdeko bost ari dira lehian bertan: Etxeberria IV.a (Azpeitia) eta Ion (Azpeitia), Bereziartua sagardotegiaren izenean; Juaristi (Zarautz) eta Agirrezabala (Azpeitia), Petritegi sagardotegia ordezkatuz; eta, Matxin III.a (Azpeitia) Etxeberria III.arekin Gurutzetaren izenean. Azken bi hauek, iazko Sagardoaren Txapelketako txapela lortu zuten, eta Juaristi eta Agirrezabala txapelunordeak izan ziren. Juaristik eta Agirrezabalak, aurten ere, elkarrekin hasi dute lehia, baita ondo ekin ere: larunbatean 28-40 irabazi zioten Juanenari eta San Migel-i. Juaristik eta Agirrezabalak 11na urte daramatzate erremontean profesionaletan. Zarauztarrak, debutatu zuela hamabi beteko ditu uztailean, eta herenegun bete zituen 11 matxinbentarrak: «Azpeitiko Izarraitz pilotalekuan debutatu nuen, Inauterietako astearte arratsalde batean». Hasiera desberdinak Tenisean ibiltzeari utzi, eta erremontean hasi zen Juaristi. «Hamasei urterekin utzi nuen tenisa, eta erremonteari ekin nion. Intxauspe erremontista zarauztarrarekin hasi nintzen ikasten. Berak utzi zidan xistera zahar bat probatzeko. Gustatu egin zitzaidan, eta ondoren Galarretara joan nintzen». Tenisa kirol «bakartia» iruditu zitzaion Juaristiri, «horregatik, pixka bat erre egin nintzen», esan du. Bestelakoak dira Igor Agirrezabala matxinbentarraren hastapenak. Txiki-txikitatik etxean bizi izan du erremontea. Zazpi urtez profesionaletan aritu zen Agirrezabalaren aita, Iñaki Agirrezabala Matxin I.a, eta osaba Manuel Agirrezabala Matxin II.ak 24 urte egin zituen erremontista. «Osaba izan zen hobea, banakako lau txapel inguru baititu». Aita erremontean jokatzen ez du ezagutu Agirrezabalak, «27 urte zituela utzi zion, eta orduan nik bi hilabete neuzkan. Osaba, bai, ikusi dut». Azpeitiko Frontoi Txikian eskuz hasi zen jokatzen. Gero, 12 urterekin aitak egindako xistera txikiarekin hasi zen erremontean. «Jai arratsaldeetan Beizamara joaten ginen jokatzera, gero Urrestillara ere bai. Han, hiru-lau lehengusu elkartzen ginen erremontean aritzeko. Gero, handik Izarraitz pilotalekura pasatu ginen, 14 urterekin». Segidan, 15 urterekin larunbat goizetan Hernaniko Galarretara joaten hasi zen entrenatzera. «Azpeitiarrak, Zarauzko Juaristi, Donostialdeko eta Tolosaldeko bat edo beste elkartzen ginen. 08:00etan hasi eta eguerdira arte txandaka aritzen ginen». Erremontea «barru-barruan» daramala dio Agirrezabalak. «Etxetik eta familiatik bizi dugu, eta gustura joaten gara entrenatzera ere». Ilusioz dabil. Azpeitiko Izarraitz pilotalekuan entrenatzen du: «Asteartero laukote bat elkartzen gara: Ion, Etxabe Aizarnazabalgoa eta Xuban lehengusua. Aldea da lagunartean ibiltzea». Aldiz, zarauztarrak Galarretan entrenatzen du, «astean behin joaten naiz hara, eta gero kirol pixka bat Zarautzen bertan egiten dut, kiroldegian edo korrika». Gustura dabil erremontean, «kirol oso polita da». Hasieran, lan bezala zuen erremontea, baina orain krisiak ukitu duenez, beste lan batetan hasi behar izan du, nahiz eta kirolarekin segitu. «Oso gustura ari naiz jokatzen, eta espero dut beste urte askoan jarraitzea», esan du Juaristik. Galarretan duten lagunarteko giroarekin ere gustura dago Agirrezabala. «Denok elkarrekin oso ondo konpontzen gara, bai aldageletan, bai handik kanpo». Hasieratik aldatuta Juaristi bera hasi zenetik erremontea aldatu egin da. «Orain, garai txarra bizi du. Nik debutatu nuenean oso garai ona zen, eta jende asko joaten zen frontoira. Krisiaren eraginez okertu egin da», azaldu du zarauztarrak. «Bizi maila aldatu den bezala, frontoiko mailak ere halaxe egin du. Frontoiko diru iturri handi bat apustuak dira. Jende batek lehen diru asko jokatzen zuen arratsalde batean, eta orain jokatuko du, baino askoz gutxiago. Eskuzkoa gehiago salbatu da, telebistan ematen delako, edo hedabideetan oihartzun handiagoa duelako», azaldu du Agirrezabalak. «Nik debutatu nuenean, 40 pilotari baino gehiago ginen koadroan, orain 25-26 inguru gaude. Lehen sanferminetan aste guztian jokatzen zen, eta orain bi edo hiru egunetan. Adibidez, Galarretan lehen uztailaren 25ean hasi eta abuztua bukatu arte egunero zeuden partidak. Orain, berriz, ostegunetan eta larunbatetan bakarrik». Horrez gain, bi pilotariek erremontean debutatu zutenetik materiala ere aldatu egin da: bai xisterak, bai pilotak. «Horren arabera, urteen poderioz jokamoldea ere aldatu egin da». Galarretako pilotalekuan, gaur egun ostegunetan eta larunbatetan jendea biltzen dela diote. Giroa sortzen da. Juaristiren esanetan, ordea, zarauztar gutxik segitzen dute erremontea: «Surfa eta beste kirol batzuk gehiago jarraitzen dira. Pilota kontuak ez du zarauztar asko erakartzen». Azpeitia eta Azkoitia ingurutik erremontea segitzen dutenak badira, ordea. Hala ere, jende berria erremontea ikustera animatzea zaila gertatzen dela diote bi pilotariek. «Esku pilotak telebistaz irabazi egiten du, baina erremonteak ez. Erremontea bertatik bertara ikusgarriagoa da, telebistaz baino». Gauza nola saltzen den ere alde handia dago. «Gazte jendeari galdetu eskuzko bigarren mailako pilotari baten izena, eta esan egingo du. Galdetu, erremonteko txapeldunaz, eta igoal ez du ezagutu ere egingo». Garai batean, hori bestela zela dio azpeitiarrak. «Gure etxean egunkariak-eta jasota daude, eta ikusita ditut. Orain 20 bat urte, egunkarietako kiroletako orrietan erremonteari tarte gehiago ematen zitzaion eskuzkoari baino». Erremontea kirol ikusgarria dela diote, «espektakularra». Galarretan antolatzen diren txapelketez gain, herrietan antolatzen direnak ere garrantzitsuak dira. «Herrietako txapelketak inportanteak dira erremontea herrietara eraman eta jendeak ezagutzeko», Juaristiren ustez. Sagardo Txapelketan elkarrekin aritzearekin gustura dira biak: «Aitzakiarik ez dut bikotekidearekin, iaz finalera iritsi ginen, eta orain hanka onarekin hasi gara», dio azpeitiarrak. Hilaren 29an amaituko da ligaxka.


«Goizeko bi orenetan egina dut Mattinen liburua, negarra begian»

'Mattin, nere gizona' liburua ondu zuen ilun-argiaz honako aldean zelarik. Eskola handirik ez zuela zioen, baina eskolatuak baino hobeki ezarri zuen paperean pertsulari handiaren biografia bat, Antonio Zabala zenak akuilaturik. Arbonan sortuagatik ere, Mattin senarraren ondoan datza Ahetzeko hilerrian. Hantxe errezibitu gaitu Mayi Treku-Olhandegik, atsegin handian.


Hamabostaldia, ibilian

Musika Aitzakia eta Araban Musika Aitzakia zikloetan sei kontzertu egingo dituzte Gipuzkoan eta Araban abuztuaren amaiera arte


Elizburu kaleko eskailerak konpontzeko lanak

Soraluzeko Udalak Elizburu kalean apurtuta zeuden eskailerak konpondu ditu eta bertatik estaziñora joateko dagoen pasabidea margotu du, 14.611,48 euroko inbertsioarekin.

Herritar ugarik erabiltzen du Elizburu kalea bere joan-etorriak egiteko.

Bertako zenbait eskailera apurtuta zeudenez eta, jendea eror ez dadin, Udalak apurtutako eskailerak konpontzeko lanak burutu ditu.

Halaber, udal brigadako langileek Elizburu kalea eta Estaziñoko parkea lotzen dituen lur azpiko pasabidea margotu dute.

Iker Aldazabal alkateak adierazi duen bezala “Lan hauek egin dira erorketak ekiditeko, horrela herritarrek beraien joan etorriak segurtasunez egingo dituzte eta era berean lur azpiko pasabidea margotzeko aprobetxatu da Elizburu kalea txukun usteko helburuarekin”

Eskaileren konponketa lanak Marmolería Bergaresa S.L enpresak burutu ditu eta udalak 14.611,48 euroko inbertsioa burutu du.


Uler gaitezen

"Inori ez diogu esango zer sentitu edo zer egin behar duen. Bakoitzak bere bidea egin dezan baliabideak jorratzen laguntzea dugu helburu"

Sexualitatearekin zerikusia duten gaiek jarrera ezberdinak sortzen dituzte. Allport-ek zioenez, "jarrera esperientziaren bidez antolatutako xedapen mentala da, eta eragina du gure erantzunean". Guztiok izan ditugu sexualitatearekin harremanduriko bizipenak, izaki sexudunak garelako. Bizipen horiek hainbat eta hainbat emozio, sentsazio eta sentimendu sortaraziko dituzte, eta gure barrenak astinduko dituzte. Sentsazio atseginak, ondoeza, lotsa, errua, bizipoza, plazera… eta bizipen horien balorazio mentala egingo dugu. Horrek gai, egoera edo gertakari horren inguruan jarrera bat sortuko du, eta egoera zehatz batetik sortutako jarrera beste batzuetara zabalduko dugu, etorkizuneko erantzunak baldintzatuz.

Gure jarrerak eta horietarako argudioak erlijioan, politikan edota osasun-irizpidetan oinarriturik daudenean "normal-ez normal" parametroetan mugituko dira, eta honen arabera aldarrikatuak eta baimenduta ala debekatuta egongo dira. "Arau jarrerak" bezala ezagutuko ditugu.

Gure argudioek emozio biziekin lotura estua dutenean, eraso-defentsa parametroetan mugitu daitezke. Norbait erasotua sentitzen denean edo eskubideak urratuak, zapaldua, bere sinesmenen kontrako ekintzak ikustean…, hori aldatzeko borroka egingo du. Ideologia edota sinesmen batzuen alde egotea dakar, eta ondorioz beste batzuen kontra. "Borroka jarrerak" dira hauek.

Azkenik, "Ulertze jarrerak" ditugu. Hauetan, nahiz eta bestearen iritzi edo jokaerarekin ados ez egon, ulertzen saiatuko gara. Enpatia erabiliko dugu, bere errealitatera hurbilduko gara. Lanketa horren emaitzak ez du zertan adostasun osoa izan behar, baina elkar-ulertze puntuak topatzeko aukera eskainiko digun jarrera mota bakarra da.

Jarrera mota guztiak dira beharrezkoak zenbait unetan, argi baitago borrokarik gabe eskubide asko ez genituela izango. Eskubide horiek bermatzeko arauak ezinbestekoak dira, tamalez, sexualitateak eskaintzen digun aniztasuna onartu eta errespetatzeko zailtasun handiak ditugulako, baina hauek guztiek bide motza izango dute elkar ulertzea lantzen ez badugu.

Gurean "Borroka jarreren" adibideak ohikoak dira, zeinetan beste batzuen eskubideen kontra egiten den (haurdunaldia eten egitera doanaren aurrean jarri, LGTBIQ+ kolektiboen kontrako pintadak, Sexuen Heziketan ari garenon kontrako "pin-parentala" edo salatze eskutitzak..)

Emaizen "Ulertze jarrera" oinarri egiten dugu lan, bakoitza ulertuz eta ondo sentitu dadin bere burua ezagutu, ulertu eta modu positiboan adierazten ikasten lagunduz.

Inori ez diogu esango zer sentitu edo zer egin behar duen. Bakoitzak bere bidea egin dezan baliabideak jorratzen laguntzea dugu helburu.


Super Xaguren omenez kantatu dute

Ezohikoak izanik ere, Amara Berriko jaien ordezko asteburuaz gozatzen ari dira auzotarrak. Super Xagu Kulturalak antolatu ditu jai batzordeak, eta, besteak beste, bertso saioa egin dute gaur eguerdian. Iragarritakoa baino beranduago hasi bada ere, agertoki aurreko aulkiak aise bete dira bertsolariak kantuan entzuteko.

Danele Sarriugarte arduratu da gaiak jartzeaz, eta Itxaso Piquer, Alaia Martin, Asier Ibarguren eta Beñat Gaztelumendi bertsolariak horiei buruz kantatzeaz. Agurrean Super Xagu omendu dute, eta ondoren Sarriugartek jarritako lana betetzen saiatu dira. Esaterako, mugikorrerako aplikazio berritzaile baten inguruan aritzeko eskatu die. Bertso sorta ondorengo bideoan topatuko duzue:


Garraio publikoa hobetzeko hitzarmena sinatu dute Foru Aldundiak eta Donostiako Udalak

Gaur aurkeztu dute Rafaela Romero Gipuzkoako Foru Aldundiko Mugikortasuneko eta Lurralde Antolaketako diputatuak eta Eneko Goia Donostiako alkateak garraio publikoaren eta hiri mugikortasunaren kudeaketari dagokion hitzarmen berria. 650.000 eurokoa da, eta hiriko Hiri Mugikortasun Jasangarriko Planeko ekintzak eta programak garatzera bideratua dago.

Sinatutako akordioaren arabera, Gipuzkoako Foru Aldundiaren eta Donostiako Udalaren arteko desadostasuna amaitzen da, hiriburura iristen diren edo hiriburutik irteten diren Lurraldebuseko autobusen hiri-trafikoari buruzko eskumenei dagokienez.

Finean, Lurraldebusen eta Dbusen arteko koordinazioa hobetuko du hitzarmenak: txartel bakarreko sistema jarriko da, Gipuzkoako operadore guztiak biltzen dituena (Euskotren, Renfe …), eta azken urteotan Arabako operadoreak sartu dituena; laster, Bizkaiko eta Nafarroako operadoreak ere hartuko ditu. Gainera, Donostiako garraio eskaintza eta irisgarritasuna zabalduko dira, herritarrek berdintasunez eta MUGI sistemak eskaintzen dituen deskontuekin erabil dezaten.


Joxean Agirreren 'Solteroen dantzalekuak' nobela, kalean

Zarauzko bizilagun azpeitiarrak atzo, osteguna, aurkeztu zuen nobela Donostiako Udal Liburutegian, eta bere lan berriaren gaineko xehetasunak eman zituen saioan. Bi garai bereizten dira liburuan: 1975. urtea eta gaur egungo garaia. Regine Robin idazlearen nobela du abiapuntu Solteroen dantzalekuak liburuak.

Zarautzen bizi den Joxean Agirre idazle azpeitiarrak kaleratu berri du Solteroen dantzalekuak deituriko nobela berria, eta atzo lanaren aurkezpena egin zuen Donostiako Udal Liburutegian. Xabier Mendiguren Elkarreko editorea izan zen harekin batera saioan, eta hark nabarmendu zuen Agirrek oraindik ere ez duela "goia jo" bere ibilbide oparoan: "Idazle askoren ibilbidea jarraitu dut; gazte hasten direnek gero eta hobeto idazteko bolada izan ohi dute, eta goia jo ostean beherantz egiten dute. Joxean Agirrek, ordea, ez du goia jo".

Solteroren dantzalekuak nobela "dibertigarria" dela nabarmendu zuen Mendigurenek, eta "gai serioak umorez" planteatzen dituela idazleak. Istorioaren bi garai bereizten dira: 1975. urtea –Agirreren gazte garaia–, eta egungo garaia. Mendigurenen arabera, "bi garaien arteko dantza" da azpeitiarraren nobela.

Robinen itzala

Honela dio liburuaren sinopsiak: "Gaztetan, Deustuko Unibertsitateko ikaslea zela, ikerketa bat egiten ibili zen nobelako protagonista: baserritarrak joan ohi diren diskoteketan zer ohitura zeuden eta horrek maiorazkoak mutilzahar geratzearekin zerikusirik ba ote zuen. Aldi berean, frankismoari kontra egiteko, Erakundean ere sartu zen, harik eta atxiloaldi batean jasotako pasadaren ondoren, borroka gogoak joan eta Iparraldera ihes egin zuen arte. Urteak pasatuta, jubilaziotik gertu dagoen soziologiako irakasle dibortziatua dela, alderdiaren gonbidapena jasoko du lehendakarigai izateko, baina politikariek falta ohi duten xarma moduko bat aitortzen dioten arren, bere iragana nola edo hala apaindu beharra ere gogorarazten diote".

Agirrek azaldu zuenez, nobela horren abiapuntuak erlazio zuzena du Regine Robin idazlearekin. Hark La mémoire saturée liburua idatzi zuen duela urte batzuk, eta, besteak beste, iraganaz eta memoriaz hitz egiten du bertan, baita Berlingo Harresia eraitsi zutenean lanik gabe gelditu ziren langileez ere; identitate berri bat eman zieten haiei, Alemaniako beste txoko batzuetara eramateko. Ildo horretatik, Solteroen dantzalekuak nobelak Robinen "muina" duela dio Agirrek: "Gure bizitzaren kontakizuna egiten hasten garenean joera dugu pasarte ilunak estaltzeko, borratzeko edo ederragotzeko. Hori ia-ia fenomeno soziologiko bihurtzen da, batez ere diktadurak erortzen direnean; mundu guztia hasten da bere biografiak aldatzen eta egokitzen".

Lehendakarigai baten istorioa

Agirrek azaldu zuenez, nobelaren protagonistari lehendakarigai izateko proposamena egiten diote, eta batzokiz batzoki hitzaldiak ematen hasten da: "Protagonistak badu dohaina jendearekin, baina handicap bat du bere curriculum politikoan. 1975eko salbuespen egoeran atxilotuta egin zituen bi egun, eta Zuberoan egonaldi bat egin zuen. Etapa hori borratu eta bere biografiaren beste bertsio bat egin nahi dute, erabat txukun gelditu dadin". Hortik Robinen nobelarekin Solteroen dantzalekuak liburuak duen antzekotasuna.

Bestalde, Agirrek nobelan bere haurtzaroari buruzko bi kapitulu daudela jakinarazi zuen: "Alde batetik, aitonak egin zuen baserri aldaketa bat agertzen da, exodo bat Aizarnako baserri batetik Azpeitira. Eta, bestetik, umetako eskolako pedagogia sistemari buruzko zati bat". Era berean, nobela "solterotasunaren aldeko diskurtsoa" dela ere nabarmendu zuen Agirrek.


Tertulixan saioa Txani Rodriguez idazlearekin

Udal liburutegiko gaztelaniazko irakurketa taldeak gonbidatuta, Los últimos románticos nobelari esker 2021eko gaztelaniazko Euskadi Literatura Saria eskuratu zuen Txani Rodríguez Hernández (Laudio, 1977) kazetari eta idazle arabarrarekin solasean aritzeko aukera izango da gaur.


Lesakako futbol zelaiaren ondoko zuhaitzak mozten ari dira

Lesakan, Koxkontako bidean, Mastegi futbol zelaiaren ondo-ondoan dauden pinuak mozten ari dira. Atzo, abuztuaren 25ean, hasi zituzten mozte lanak. Lehenbizi adarrak moztu eta, ondotik, zatika botatzen hasi ziren. Ondoko egunetan zuhaitzak mozten segituko dutenez, herritar eta bisitariek ezin izanen dute hor aparkatu.


“Inbidia sentitu izan dut, bai, baina ikasi dut besteena miresten ere”

‘Eta hutsa zen helmuga’ da diskoaren izena, Oteizatik abiatuta. Zer ekarpen egiten du, ba, Oteizak?

Masterra egin nuenean, Oteiza eta Txillidari buruzko proiektua egin nuen. Pandemian zehar hutsune eta isiltasun handia sentitu nuen eta gaia berreskuratu nuen.

Lehenik, kintsugi-aren ideia etorri zen [Japonian zeramikaren hausturak urre hautsarekin nahastuta konpontzeko teknika da, orbanak erakusteko], horrekin zabaltzen dugu diskoa. Pentsatu nuen horrekin bakarrik ezin nuela diskoa osatu. Autogupida albo batera utzi behar nuen. Oteizarentzat hutsunea zerbait positiboa zen, aukerak sortzeko, eta gaia berrartu nuen.

‘Hasi’ kantua da diskoan desberdinena. Erlaxatuagoa ageri dena. Bide berri bat da?

Printzipioz, esango nuke ezetz. [Iñigo] Etxarrik egin ditu hamaika kantutik hamar, eta hau ere berak bidali zidan, inolako pretentsiorik gabe beste batzuk bidaltzen dizkit hasi eta bukatuta, kasik. Hiru akorde dira, besterik gabe, eta berak ez zion etorkizunik ikusten. Baina horren gainean jarri nintzen lanean, melodia asko landu nuen… Eta oso gustura geratu ginen. Orain bera ere gauza lasaiagoak egitera animatzen ari da. Beraz, nork daki.

Askoz lan lasaiagoa iruditu zait zentzu guztietan. ‘Break’-ak, ahots melodiak, soloak, egiturak… dena sinpleagoa eta erlaxatuagoa da, ezta?

Anbizio aldetik erlaxatuagoa da, bai. Horrek ez du esan nahi lan gutxiago egin dugunik. Bueno, lan gutxiago egin dugu, baina ez zentzu txarrean. Aurreko diskoa oso metodikoa zen, dena zegoen oso neurtuta, lan pilo bat, esfortzu estra pilo bat… Baina ikasi dugu horretatik. Guri lan karga gustatzen zaigu, kitzikatzen gaitu. Baina, egia da pandemiarekin hartutako ostia oso handia izan zela, eta beste modu batera pentsatu behar izan dugu aurrera begirako lana. Batez ere helburu aldetik.

Zeintzuk ziren helburuak ‘Hemen herensugeak daude’ diskoarekin?

Kontzertu asko jotzetik gentozen, eta beraz, gehiago jotzea ez zen helburua. Baina bai kontzertu horietan areto handiagoak bete ahal izatea, Euskal Herriko eta Espainiako Estatuko jaialdi batzuetan jo, eta bertan inpresio positiboa uztea, sare sozialetan islatzea hori, mugimendu gehiago egotea…

Baina etena etorri zen eta honela diozue: “Ez genekien erortzeak emango zigula hainbeste min”. Zer min hartu duzue, bada?

Min psikologiko handia izan da. Normalean, musikaren eszena ez da justua, eta normalean egiten duzun esfortzuak ez dauka pareko saririk. Lanak eta konstantziak fruituak ematen dituela badakizunez, lan egiten duzu: abestiak, produkzioak eta bestelako lanak…

Baina pandemiak dena stand by oso heavy batean utzi zuen, oso bat-batekoa. Biran geunden Europan, eta dena eroriko zela ikusi genuen, baina ez ginen kontziente horrek psikologikoki zenbat eragingo zigun.

Eta taldekide bakoitzari momentu ezberdin batean. [Iñigo] Etxarri, adibidez, hasieran oso ozpinduta egon zen. Nik, hasieran ukatu egiten nuen errealitatea, eta lehen abestia horren isla da: ‘Hey! Guztiarekin ahal dugu!’. Baina gero, maiatza aldera, sekulako beheraldia izan nuen. Berriz hasi behar ginen zerotik. Zerbait berria egin behar genuenean, hutsetik hastearen beharra ikusi genuen. Eta bibrazio on batetik, itxaropenetik…

Damutu zarete helburu horiek jarri izanaz?

Ez gara batere damutzen itxaropen, lan eta pasio hori jarri izanaz. Uste dut, pandemia egon izan ez balitz, jasoko genukeena, igual ez litzatekeela parekoa izango. Baina hobeto egongo ginateke, geure buruarekin, munduarekin eta eszenarekin, kontziliatuagoak egongo ginateke.

Bakeak egin dituzue zeuen buruekin?

Pandemia honekin bakoitzak bere erreakzioak izan ditu, eta logikoak izan dira denak. Batzuk ez dute batere erakutsi beraien haserrea, eta aurrera egin dute, agian barruan utziz haserrea. Guk gure frustrazioa asko erakutsi dugu sareetan. Ez da estrategia bat izan, oso erraietatikoak gara, eta zerbait ikusten badugu, esaten dugu. Baina denborarekin konturatzen zara, gertatu dena gertatu dela, inolako arrazoirik eta errudunik gabe. Hala ere, oraindik iruditzen zait gertatu zaizkigun gauza batzuk ez gertatzea posible zela, edo gertatu ez zaizkigun gauza batzuk gertatzea.

Adibidez?

Hedabideen aldetik aintzatespen gehiago, egin genuen lana onartzea. Garai batean sentitu nuen hutsune bat alde horretatik. Batez ere EITB korporazio osoarengandik. Baina konturatzen zara denborarekin frustrazio horrek eta ostia txar horrek ez daramala inora. Ez da batere osasuntsua harriak kanpora botatzea eta ingurua harriz beteta ikustea.

Egia da sare sozialetan frustrazio eta mezu negatibo asko bota zenituztela.

Egia da ere, jendea gutxi kexatzen dela, eta kexatzen zaren bakoitzean badirudi ehun aldiz kexatu zarela. Ez zait iruditzen hainbesteraino izan denik. Mezu positiboak ere bidali ditugu, baina jendea negatiboekin geratzen da soilik.

Sare sozialek sortzen dutenari kritika egiten diozue lan berrian. Inbidia aipatzen duzu. Sentitu al duzu inoiz?

2020ra arte ez nuen sentitu. Ez horren barruan, horren gogor. Nere burua ikusi nuen ‘inbidiatsu puta bat zara, ze nazka ematen duzun’. Eta bai, bat-batean, nahigabe, ikusten duzu zeure burua beste musikariekin konparatzen, besteek daukaten oihartzunarekin konparatzen… Zeurea begiratu beharrean, hasten zara besteena begi txarrez ikusten. Zurrunbilo horretan egon nintzen.

Psikologora joan naiz eta gauza hauek guztiak landu ditut. Eta uste dut orain lasaiago nagoela, eta hein batean ez dela nire naturan dagoen zerbait. Ez dela zerbait orain arte izan naizena, baizik eta pandemiaren frustrazioak eraginda, hortik jo dudala. Pozik nago detektatu dudalako. Orain diskoa ateratzen ari gara, eta hori beti da garai polita. Gero berriro etorriko da isiltasuna. Eta isiltasun horren aurrean, ea zer moduz.

Isiltasunari beldurra diozu, ala?

Konturatu naiz baietz. Psikologoak esaten zidana zen alaba bakarra izatearen eraginetako bat hori izan daitekeela. Tontakeria dirudi… Ez da ez zaudela ohituta jostailuak partekatzera, eta ez dakit zer. Ez. Azken finean, ohituta zaude pertsona bat edo biren atentzioa zugan edukitzera, eta ez zaudela ohituta atentzio hori ez edukitzera. Ez dut esaten protagonista bat naizela, baina hori hor dago.

Eta hori da, garai horretan kontsideratzen nuen zerbait egin genuela eta atentzioa behar genuela bueltan, eta hori oso frustragarria izan da.

Zergatik uste duzu Liherrek ez zuela jaso merezi zuen atentzioa?

Atentzioa gaizki banatzen delako. Banatzeko irizpideak ez zaizkit egokiak iruditzen. Azken finean, gizarte kapitalistaren logika da: errentagarrienak diren artistek jasotzen dute atentzio gehien. Orduan zuk frogatzen baduzu errentagarria zarela, jarraitzaile asko dituzula, aretoak betetzen dituzula, eta abar, atentzio gehiago emango dizute. Hori ez da batere justua, ezta logikoa ere. Biralizatzen den hori, gehiago biralizatzen da. Oso arraroa da hedabide bat dedikatzea itzalean dauden horiek itzaletik ateratzera.

“Tenpluak erre nahi genituen, baina ez ginen ohartu guk ere tenpluak nahi genituela”. Indartsu aurkeztu duzue gogoeta. Zein tenplu bilatu izan du Liherrek?

Onespena, onarpena, leku bat eszenan… hortaz ari naiz. Tenpluak Erre sortu genuenean, gure bigarren lana zen, oraindik ez ginen ia inor, eta orduan erraldoi horiek ikusten genituen, eta pentsatzen genuen sistema hau kaka zahar bat zela: atentzio gehien jasotzen dutenak, karteletan goian daudenak, ez dira konturatzen beraiekin jotzen duten talde horiek zeinen gutxi kobratzen duten, eta abar.

Gaur egun berdin pentsatzen dut, baina egia da, guk erre nahi genituen tenplu horiek helburu bilakatzen direla. Eta bai, nik aretoak bete nahi ditut, eta gero eta jende gehiagori gustatzea egiten duguna. Eta gu saiatu gara gurekin jotzen duten taldeekin erdi bana egiten, pentsatu gabe txikiagoak diren edo ez… Nahiz eta egia den batzuetan ez dela posible…

(Argazkia: Irantzu Pastor)

Asko aldatu da gaur egungo eszena ‘Tenpluak Erre’ garaitik. Nola ikusten duzu egoera?

Talde handiak hilerri batean dauden dinosauroen modukoak dira. Hor jarraitzen dute aretoak betetzen eta lanak kaleratzen, baina ez dute kasik oihartzunik sare sozialetan eta abar. Bi urtero disko bat ateratzen dute, baina ez baduzu nahi, ez zara enteratu ere egiten. Eta, badago ere sare sozialetako fenomeno handia. Horietako batzuek oihartzuna dute aretoetan, beste batzuek ez. Apar hutsa dira.

Aipatzen zenuen behin, ez duzuela lortu eszenako beste talde batzuekin komunitatea sortzea. Zer behar da?

Konturatu naiz komunitatea sortzen dela egituren edo etiketen azpian. Adibidez, management baten parte direnak oso lagunak dira, edo dirudite. Ez dakit, sentsazioa dut gu oso isolatuak gaudela. Agian besteak izugarrizko komunitatea direla dirudite, eta ez da hainbesterako.

Eta zer nahiko zenuke gertatzea?

Taldeon artean harremana egotea sare sozialetatik kanpo. Gure artean hitz egitea, iritziak partekatzea, ez egotea hipokrisi hau. Super ondo moldatzen garela dirudi, eta gero zirkulu batzuetan dauden komentarioak besteen kontra izan ohi dira. Giro txar dezente sumatzen dut. Ni beti saiatzen naiz hori saihesten.

Kulturaren egoerarekin kezka adierazi izan duzu.

Nik bi urte hauetan sentitu dut parentesi bat izan dela. Sentsazioa dut orain arte bizi izan dugun gehiena sare sozialetan gertatu dela, plano digitalean hazten. Eta ez nuke hortaz gehiegi fidatu nahi, hor gertatzen dena ez delako beti errealitatearen isla. Orain, berriz ere eszena piztean, ea zer gertatzen den. Adibidez, pandemiaren eraginez oso ondo funtzionatu dute eserita ikusten ziren kontzertuek. Agian, bestela ere, baina horren ondorioz hainbat proiektuk aukera izan dute hazteko.

Baina azkenaldian berpizkunde handia egon da musikan, belaunaldi berriekin.

Ea zer gertatuko den zain nago ni. Programatzaileak aukera eduki dute, edukiera aferengatik, bestela programatuko ez zituzten taldeak programatzeko. Eta aukera eman diete talde ezberdin batzuei.

Egia da pandemia garaian asko aldatu dela kultura. Etxean egitearen kultura bat hedatu da: Chill Mafia da adibide garbiena. Eztabaida asko piztu dituena. Paradigma asko aldatu da, bai. Baina Euskal Herria ez dago prest aldaketa horretarako. Niri gauza batzuk kostatu zaizkit, eta ni oso aktiboa naiz, pentsa gainontzekoei!

Zer funtzio bilatu behar du musikak?

Niri gauza batzuk ikustea kostatu zait, baina kultura niretzat igotzailea izan behar da. Lau tipo beraien bizitzaz abesten, inongo elaboraziorik gabe… A priori ez zait sartzen buruan dudan kultura hitzaren barruan. Kultura hitz oso pisutsua da niretzat. Ez da edozer sartzen hor barruan. Poteoa, ez da hor barruan sartzen. Sormenak eta arteak, kontzientziak piztu behar dituzte. Eta egia da, Chill Mafiak, zoro-zoro, kontzientziak piztu dituela.

Garaian garaikoaz gain, etorkizun hurbilera begiratzea garrantzitsua iruditzen zait orain. Hau da, orain jendeak ez du ulertuko, baina hemendik gutxira mundu guztiak egingo du boom. Hori orain kristorena iruditzen zait. Gu hor gabiltza, Oteiza, greziar mitologia… gauza ‘super landuak’ egiten. Baina beste batzuk, beste leku batzuetatik, lortu dute giltzarriak izatea garaikidetasunean. Lortu dute beraien harrikada gazte guztien harrikadaren isla izatea.

Zalantzan jarriko nuke apur bat musikaren funtzio hori. Askotan ahoa betetzen zaigu, baina entretenimendu gisa lantzen du taldeen %95ak.

Bai, egia da gurea ere entretenimendua dela, azken finean. Baina pelikula bat ikustea bezala da; ez da berdina Los Vengadores edo American Beauty. Badaude batzuk, entretenitzeaz gain, geruza gehiago dituztenak. Agian, oso ikuspegi kapitalista daukat, baina esfortzu bat eskatu behar du egiten duzunak. Nik egin nezake, ahotsarekin inprobisatua disko bat, baina nire barruan iruditzen zait ez dela justua. Kantu bat hamar minututan sortu badut, hurrengo egunean aldatu behar dut. Ez zaidalako ondo iruditzen kantu bat hamar minututan egitea.

Gospel proiektu batean parte hartzen duzu ere. Zer ematen dizu gospelak rockak ematen ez dizuna?

Musikan emakumeengandik gertu egoteko aukera eman dit. Bestela, gizonez inguratuta nengoen. Gospelean jarraitzeko arrazoi nagusia Noa Egiguren eta Lide Insausti izan dira. Ikaragarri gustatzen zait ahots horiekin batera abestea, armonian abestea; ikastea zer den zu protagonista ez izatea. Taula gainean egotea, eta, aldi berean, mirestea zure ondoan dagoen hori. Eta hortaz poztea. Inbidiaren gaira itzuliz. Inbidia sentitu izan dut, bai, baina ikasi dut benetan besteek egiten dutena miresten, eta proiektu berean hori partekatzen.

Bakarrik hasi zinenean rocketik oso urrun zinen. Berriz bakarlari gisa ikusten al duzu zeure burua?

Ikusten dut, eta aurrerapen bat: ari naiz. Oso-oso hasieran nago. Faltan botatzen dut intimitate hori, lasai sortzearena, presarik gabe, nire kontuak, ez lauren artean erabaki beharrekoak… Ez da izango Liher hastapenetan bezala. Lianne La Havas, Janelle Monae eta R&B modernoa ditut erreferente. Baina ez galdetu noizko, lasai-lasai egin nahi dut eta.

(Argazkia: Joseba Parron San Sebastian)


«Biziberritze prozesuan egiten diren egitasmoak birpentsatu behar dira»

Iñarrak eta Altunak gogorarazi dute euskara erabilia izateko aldeko hainbat faktore behar dituela, egun falta direnak. Ezinbestekotzat dituzte unibertsalizazioa eta garai bakoitzari egokitutako erabakiak hartzea.


Drona agertu da

Astelehenean drona aurkitu zuen Urumea bailarako herritar batek, Urnieta inguruan. Jabea denak edo hau ezagutzen duenak deitu dezala telefono honetara: 650 755 246.